text:
Home > Amakuru Yose > Iyobokamana > Abasaga 3000 bakiriye agakiza mu biterane byateguwe na Teen Challenge (...)
Mu biterane biherutse gutegurwa n’umuryango w’ivugavutumwa ku isi hose uzwi nka Teen Challenge Rwanda, habonetse amashimwe akomeye nyuma y’uko abantu basaga 3000 barimo abari barasabitswe n’ibiyobyabwenge bakiriye agakiza abandi bakihana.
Nk’uko insanganyamatsiko y’iki giterane yagarukaga ku ruhare rw’urubyiruko mu kurwanya ibiyobyabwenge, byatanze umusaruro ukomeye kuko abantu benshi babashije guhindukirira Uwiteka barihana bahinduka ibyaremwe bishya.
Abahanzi batandukanye barimo Serge Iyamuremye, Kingdom Ministries ndetse na Pastor Benie, bari mu bagize uruhare mu guhembura imitima ya benshi dore ko iki giterane cyabereye i Kigali cyari kitabiriwe n’abantu barenga 500 bari banyotewe n’Ijambo ry’Imana banataha ibitangaza byakoretse.
Pastor Willy Rumenera, umuyobozi wa Teen Challenge mu karere k’ibiyaga bigari, yashimiye Imana kuba yaragaragaje ugukomera kwayo ikiyerekana imbere y’imbaga nyamwinshi.
Yagarutse ku bikomeye Imana yamukoresheje ikamufasha kurera abana yakuye mu biyobyabwenge kandi uyu murimo akaba azawukomeza nk’umuhamagaro yahawe, aho buri mwaka azajya akomeza kwakira abatarabivamo akabafasha kwakira umwami Yesu.
Umuhanzi akaba n’umushumba (Pastor Benie) umaze imyaka 60 akijijwe, mu buhamya yatanze buri no mu bafashije benshi, yavuze ko ashima Imana yamuhinduriye amateka mu buzima nyuma y’uko yafataga ibiyobyabwenge bikomeye mu gihe yabaga yabibuze akabura amahoro.
Yagize ati ”Ndashima Imana yakoze ibikomeye igahundura ubuzima bwanjye bwari bwuze ibiyobyabwenge, iyo nabifataga numvaga ibyishimo ari byose ariko nabibura singire amahoro, nkahora muri ibyo, ariko Yesu aza kumfata ukuboko abintetururamo ubu ndashikamye mu gakiza.”
Jackson na Jean Claude bamwe mu rubyiruko bafashijwe na Teen Challenge kureka ibiyobyabwenge, batangaje ko bishimiye kuba batakiri imbata y’urumogi, inzoga n’itabi babikesha umubyeyi Imana yabahaye Pastor Willy Rumenera.
Jackson ati ”Ndashima Imana, ubuzima bwanjye nta cyizere bwo kubaho bwari bufite. Natangiye gufata ibiyobyabwenge mfite imyaka 11, aho inshuti n’abavandimwe bari barampebye bitewe n’uburyo bambonagamo, ariko ubu nabaye umugabo wo guhamya Imana nkanabafa abo twari dusangiye ubwo buzima bubi kubuvamo.
Yakomeje agira ati ”Tugomba gusohoza isezerano Imana yaduhaye ryo kujya mu mahanga yose kwamamaza ubutumwa bwiza bw’umwami wacu Yesu Kristo."
J.Claude na we yunze mu rya mugenzi we, ashima Imana yakoreye muri Jackson akamubwiriza ubutumwa bwiza nawe akareka ibiyobyabwenge none ubu nkaba nanjye mfasha abatari bake kubireka.
Yagize ati ”Nafunzwe kenshi nzira urumogi,kuburyo inzego z’umutekano zageze igihe zikavuga ko ibyange byarangiye kuko hari igihe nahohoterwaga zikavuga ko ari njyewe nyirabayazana.”
Hari abandi batandukanye batanze ubuhamya ko bigobotoye ibiyobyabwenge babifashijwe na Teen Challange Rwanda.
Mbere y’iki giterane cyabereye i Kigali,i Muhanga naho habereye igiterane cyahuruje imbaga aho abantu basaga 5000 bari bahateraniye bumva ijambo ry’Imana abarenga 1000 bakira agakiza harimo nabari barabaswe n’ibiyobyabwenge.
Si i Muhanga gusa kuko no mu karere ka Bugesera hari hateraniye abarenga 8000,benshi muri bo bakira agakiza.
Mu gusoza ibi biterane byose umuyobozi wa Teen Challenge Rwanda,yavuze ko hari ingamba nyinshi zo gukomeza kurwanya ibiyobyabwenge cyane cyane ibyiganje mu bahanzi,Sports n’ibindi byiciro bitandukanye bikunze kugaragaramo.
Imirasire.com


c: text/html

text:
Mugihe benshi barwana no gutangiza ibikorwa bitandukanye bibyara amafaranga bahereye kugishoro gitubutse bibwira ko aribyo byabashoboza gukora igikorwa bashaka ngo baba bibeshya kuko n’igiceri cy’ijana kibasha kubyara miliyoni nyinshi.
Mu gikorwa ubuyobozi bw’akarere ka Kamonyi kakoze gasura abafatanyabikorwa bako n’abandi bafite ibikorwa bitandukanye bakora bizana ifaranga cyangwa se bifashe k’ubuzima bw’abaturage kuri uyu wa 01 Ukwakira 2015 , byagaragaye ko gukira bitava kugishoro gitubutse. Kwishyira hamwe ni intwaro yambere y’ubukire nkuko koperative Icyerekezo cy’iterambere yo mu kagari ka kagina umurenge wa Runda ho mukarere ka kamonyi yabigaragaje aho abaturage bo muri aka kagari bahereye kugiceri cy’ijana none bakaba bageze kure begera ubukire.
Mukakimenyi olive umuyobozi wungirije w’iyi koperative avuga ko mu kagari kabo kagizwe n’imidugudu 5 bishyize hamwe mu matsinda arindwi bagenda bazigama igiceri cy’ijana none uyu munsi bamaze kwiyubakira inzu y’aho bazagira ububiko bw’ibyo bazaba bejeje hanyuma kandi ikagira n’igice cy’aho bazashyira ikusanyirizo ry’amata .
Uretse ibi kandi aba baturage bavuga ko bari guteganya kwiyubakira post de santé ndetse bakaba kubufatanye n’umuryango good neighbors Rwanda waragiye ubaha ubufasha muri byinshi , kuremera abatishoboye mu buryo butandukanye ndetse bakaba baranashoboye kwiyubakira ibyumba by’amashuri y’uburezi bw’imyaka 9 fatanije .
Umukozi wa Good neighbors Rwanda Marie Ange Ishimwe avuga ko bakora cyane k’uburezi , Ubuzima ndetse n’iterambere ry’abaturage aho muburezi bafashije abaturage kubaka amashuri y’uburezi bw’imyaka 9,bakaba bamaze gutanga inka zisaga 213 muri aka kagari , bakaba kandi barimo kubafasha kwiyubakira post de santé hamwe n’ibindi bikorwa byo guhindura ubuzima bwabo ngo burusheho kuba bwiza.
Kuba aba baturage barabashije kwishyira hamwe babikuye gusa kugiceri cy’amafaranga ijana y’u Rwanda ni nacyo cyatumye ubwo basangaga good neighbors batarazuyaje mu kubafasha kuko basanze ubwabo basobanutse nkuko uwungirije umuyobozi wa koperative yabitangaje ubwo yaganiraga n’itangazamakuru.
Olive , avuga ko kuba bageze aho bari ubu babikesha igiceri cy’ijana batangiye bakusanya rimwe mucyumweru mugihe kitageze no kumyaka 2 ndetse no kugeza ubu , avuga ko iyo abantu bafite ubushake kandi bashaka kugana mu cyerekezo kimwe ntakibananira ko kandi ntanuwakwanga kubasanga no kubaha ubufasha mugihe abona bari mu nzira isobanutse.
Uwineza Claudine umuyobozi w’akarere wungirije ushinzwe iterambere ry’ubukungu mu karere ka Kamonyi aganira n’itangazamakuru yavuze ko kuribo nk’akarere bibereka ko abafatanyabikorwa bafite cyangwa buri wese wahashoye imari ye afite uruhare runini mu iterambere ry’akarere mu buryo bugaragarira buri wese.
Claudine kandi ahamagarira buri wese gushora imari ndetse no kwifatanya n’akarere ka Kamonyi mu iterambere rigamije kuzamura umuturage ndetse n’igihugu muri rusange, aho yemeza ko mubikorwa byose bakora badashobora gusiga abafatanyabikorwa ndetse n’abashoramari inyuma ngo kuko bagira uruhare runini mu iterambere ry’akarere.

robotstxt: allowed

filter: keep


text:
Nyuma yuko Luwano Tosh uzwi nka Uncle Austin atandukanye n’uwari umugore we  Mbabazi Liliane bari barashakanye mu mwaka wa 2006 ariko ntibarambane nk’uko bari  babisezeranye,yahise yibonera undi mukunzi umurutira byose, Mwiza Joannah ari nawe mugore we kugeza aya magingo
Kuri iyi Taliki ya 05/11/2016 ,Joannah yizihije isabukuru y’amavuko maze Auncle Austin aboneraho umwanya wo kumubwira amagambo yuje urukundo yagora bamwe mu bagabo kuyabwira abo bashakanye.
Auncle wabyaranye imfura na Joannah ati ntabwo “Ni urukundo rwa njye,”ndifuza ko twarambana” niyo  ndirimbo inza mu mutwe iyo ngutekerejeho…[] Uyu munsi ni isabukuru yawe ndagukunda cyane ku buryo urwo nagukunze ejo hashize rufuhira urwo ngukunda uyu munsi.. iyo mba mfite ububasha nari gusaba ko ijambo n’izina Mwiza bikurwaho gukoreshwa ku bandi bantu usibye wowe………”
Mu magambo ye dore uko yabwiye Mwiza umugusha neza”


text:
Yanditswe na Emmelyne MUNANAYIRE
Mu iki gihe mu biganiro byinshi bitangwa, dukunze kumvamo kunenga Leta y’u Rwanda guhuzagurika no kutagira igenamigambi rihamye. Mu nzego zinyuranye z’imiyoborere mu Rwanda harangwamo umuco utari mwiza wo gufata imyanzuro ihubukiwe iburamo ubushishozi no kugisha inama.
Mu nyandiko ya none ndagirango ngaruke ku gikorwa kimaze iminsi gishishikaje leta y’ urwanda kandi bigaragarako nta mpamvu yo kugirango gihagarike ubuzima bw’ abanyarwanda kariya kageni; icyo gikorwa ni icyo gutoresha madame Mushikiwabo Louise ku mwanya w’ ubunyamabanga mukuru w’ ibihugu bivuga igifaransa.
Kubwiyo mpamvu ndagaruka ku bintu bibiri: uburyo igifaransa cyaciwe mu Rwanda n’amahindura yacyo.
Ubusanzwe ururimi urwo arirwo rwose ni inzira yo kumenyekanisha umuco w’abarukoresha. Hashize igihe kinini abanyamahanga bakoresha ururimi rw’igifaransa baje mu Rwanda; bityo hari byinshi mu mitekerereze yabo n’ imico yabo byagiye byinjira mu mateka y’abanyarwanda. Mutubabarire ntidushaka kugaruka ku gihe cy’ ubukoroni n’ ingaruka zabwo gusa tuzi ko kuva abo banyamahanga baza, abanyarawanda bose byabaye ngombwa ko bakira urwo rurimi rwabo rw’amahanga. Mbere yuko abanyarwanda bacikamo amacakubiri bose bari basanzwe basangiye umuco umwe wa Kinyarwanda, kandi bose bari barakiriye babishaka cyangwa batabishaka urwo rurimi rw’ igifaransa n’umuco warwo.
Urebye uburyo abanyarwanda basangiye umuco umwe kandi benshi bakaba bahuriye ku rurimi rw’ igifaransa, wibaza impamvu yatumye aho gushaka ubwiyunge bwabo batahereye ku muco ubahuza w’ izo ndimi ahubwo bagahitamo kwimika icyongereza. Iyo dusesenguye neza dusanga impamvu zabiteye zidafatika arizo: urwango, ubwibone, kubiba amacakubiri, gusibanganya amateka, ubushishozi buke. Ibyo byose byasubije abanyarwanda inyuma, haba mu burezi, mu muco, mu bukungu, n’ imibanire n’ amahanga yarasanzwe afitanye umubano mwiza n’u Rwanda.
FPR imaze gufata ubutegetsi mu Rwanda agatsiko k’abantu bake bashatse impamvu yo kwikubira ubutegetsi, bahanga ikinyoma kibumbiyemo imico mibi yose tumaze kuvuga bahigika abandi banyarwanda.
Intwaro bakoresheje ni amacakubiri n’iterabwoba. Bahereye ku macakubiri mu rwego rw’ indimi, bahigika abavuga igifaransa, ndetse bakoresha itarabwoba igifaransa baragica, gisigara mu mpapuro gusa, tutirengagije ko basennye inzu ndangamuco y’ ubufaransa ngo bahebye burundu abakibonagamo bose.
Hejuru yibyo, FPR ntiyatinye no gushinja abafaransa ko bagize uruhare rukomeye muri genoside yakorewe abatutsi. Gushinja abafaransa byari impamvu yo kubigizayo no gutuma abavuga igifaransa bumva ko birangiye bakunamira icyongereza cyari kinjiye, bityo bagakurikira buhumyi amabwiriza y’agatsiko. Nguko uko igifaransa cyaciwe mu Rwanda. Maze icyongererza kimikwa ku gahato ntazindi mpamvu n’ inyungu zikaba zitari zihambaye cyane (hano ntitwabura kwibutsa ko nubwo abanyarwanda bakoreshaga igifaransa ariko n’ icyongereza bari bakizi).
Kubera ubukana bwakoreshejwe abanyarwanda bose bibwiyeko igifaransa kigiye nka nyomberi. Aho cyakoreshwaga mu mirimo ya leta cyakuwemo n’ abagikoreshaga benshi birukanwa mu mirimo yabo. Mu burezi, aho cyakoreshwaga naho hacitse igikuba bituma abanyeshuri batakaza umurego mu buryo bwo gukurikira ari nabyo byateye gutakaza ireme ry’ uburezi. Ariko abashishozi ntibahwemye kugira ikizere cyo gukomeza gutunga agatoki agatsiko, ko uwo mwanzuro utashobora gutanga umusaruro muzima. Burya koko ukuri guca mu ziko ntigushya.
Igitutu cyabo bashishozi n’ amaganya ya rubanda ntabwo byagombaga gusiga ubusa. Agatsiko karakomeje, kihagararaho, kica amatwi ariko uko ibihe bishira karashyize kabonyeko kibeshye. Ubukana kakoresheje gakuraho igifaransa ntaho bihuriye n’ umuvuduko n’ imbaraga bakoresheje mu kukigarura, gusa turibaza icyo bisobanura, ushobora gusanga agatsiko karashyizweho igitutu cyangwa ikinyoma kigeze aho gihirima.
Niba ari igitutu gitumye agatsiko kivuguruza bigeze hariya, igitugu cyako ku banyarwanda nacyo kiri mu marembera. Bikaba ari igihe cyiza ku banyarwanda bavuga igifaransa, ngo nabo basubirane uburenganzira bwabo. Ko muziko abenshi mubavuga igifaransa bazi n’ icyongerereza musanga ku isoko ry’ umurimo arinde uzaba akenewe kurusha uwundi, kuribo no kubavuga icyongereza gusa? Ese agatsiko kazemera kurekura imirimo kari karihaye kitwaje kuvuga icyongereza, maze kabashe guhangana n’ abavuga icyongereza n’ igifaransa.
Nonese niba ari ikinyoma kimaze guhirima, agatsiko kazongera kubeshya iki ko ariko kagiye imbere mu kugarura abafaransa? Kazongera se kubwira abacitse ku icumu rya genocide yakorewe abatustsi ko abafaransa bagize uruhare muri genocide? Ko ariko kabigemuriye se ngo bafatanye kazongera kubeshya ko gafite ingufu ko n’ abanyamahanga bagatinya?
Banyarwanda banyarwandakazi, amahindura y’ igifaransa atubere bimwe mu bimenyetso yuko agatsiko kari mu marembera. Aya mahindura acubije igitugu cy’ agatsiko, acogoje ikinyoma cyako. Ngaho natwe rero natubere ikizere cyo kongera kubana neza, nta vangura iryo ariryo ryose, nta kurondera ururimi cyangwa aho umuntu yaturutse.


text:
Ibicuruzwa byinshi bifatanyiriza hamwe
Ibisobanuro birambuye
Ibiranga ibicuruzwa
Ibicuruzwa Ibisobanuro
* Kurinda ibipapuro no kumenyekanisha ikirango cyawe hamwe na kaseti yoherejwe. Koresha kaseti yacu yo gupakira kugirango ushireho kashe kandi wohereze amabahasha yanditsemo, agasanduku, hamwe no kohereza kubakiriya.Ikiranga amazi-yacyo ituma ibidukikije byangiza ibidukikije kandi bigasubirwamo, mugihe impapuro zera zizatanga ikirango cyawe cyiza-cyiza.Byongeye kandi, ibikoresho bishimangira bizarinda paki yawe ubujura cyangwa kunyereza.
* Menyekanisha izina rya sosiyete yawe kandi urinde paki yawe hamwe na kaseti yanditse.Ubutumwa bwinshi busubiramo buri 6 "kubutumwa burenga 300 kuri buri muzingo.
Gusaba
PVC
Kurekura bucece kandi byoroshye.
Icyuma cyiza cyanditse.Icyapa gisobanutse, gityaye buri gihe.
POLYPROPYLENE
Uzigame kugeza kuri 25% hamwe na poly yihariye.
100metres kuri buri muzingo igabanya igihe cyo guterwa no guhindura imizingo.
* Polypropilene, "PolyPro", nigisubizo cyacu gikunzwe cyane, gihindagurika kandi cyigiciro cyiza cyo gupakira kiboneka ahantu hose uhereye kumeza yoherejwe kugeza mububiko bwinganda.
* Gupakira kaseti yihariye byorohereza ibicuruzwa byawe.Nibyiza mugutezimbere ibirango byawe & pake yawe yo kugemura.Impapuro zacu zometseho impapuro zometse kumazi zikoreshwa mumazi kugirango ushireho agasanduku kawe neza.
*Niba warigeze gufata umuzingo uzimiye wo gupakira kasetikandi yarayikoresheje kugirango abone agasanduku cyangwa kontineri ifata amasahani, imyenda, amatara, nibindi bintu byagaciro, gusa kugirango itange inzira n'umuyaga byangiza cyangwa bisenya ibiri imbere, ushobora kumenya akamaro ka kaseti nziza.Urashobora kwirinda ibintu bisa mugihe ukoresheje ubwoko bwiza bwo gupakira kaseti kumirimo itandukanye ndetse nikirere.Inshingano iremereye yo gufunga agasanduku, kohereza, Kwimuka, gupakira, biro, kubika, kuzuza imbunda za kaseti birashobora kugenwa.


text:
R banner nimwe muburyo budasanzwe hamwe na banneri yuzuye yuzuye.Icyifuzo cyo kwerekana rusange, ibibuga byimodoka nibirori murugo cyangwa hanze.Inkingi ikozwe mubintu bya karubone irashobora kukwemerera igihe kirekire ukoresheje igihe.Ingano eshatu irahari.
(1) Imiterere yihariye ya banner ituma iruhura
(2) Umwanya munini ushushanyije n'ubutumwa burigihe busomeka
(3) Biroroshye gushiraho no gufata
(4) Buri seti izana igikapu cyo gutwara.Igendanwa kandi yoroshye
(5) Urwego runini rwibanze rushobora guhuza porogaramu zitandukanye
Ubwiza Bwambere, Umutekano Wishingiwe


text:
Kuba Padiri Thomas Nahimana yarateguye urugendo rwe neza kandi akanateguza n’ababifitemo uruhare bose byabaye ikintu cyiza kandi kirimo kugaragara ko kizwe neza.
Padiri Thomas Nahimana ntiyari ayobewe ko agiye guhangana n’umunyagitugu utifuza kuva ku butegetsi, kuko azi ko ari bwo bumubeshejeho abuvuyeho yarara afashwe. Aha na ho abanyarwanda tujye tuhamenya, ni yo mpamvu Kagame abwira abantu bose ko atazigera ava ku butegetsi, kuko kubuvaho ni ukwigemurira inkiko.
Nta na rimwe rero Padiri Thomas Nahimana atigeze yiyumvisha ko urugendo rwe mu Rwanda rutazakirwa nk’urw’umucunguzi, buri gihe yari yiteguye imitego irwihishemo. Bityo yakunze gutanga abagabo muri iyo myiteguro, aho Ishyaka rye, Ishema ry’u Rwanda, ryandikiye Perezida Kagame, nubwo kugeza ubu nta muntu wari wakamenye ibyari bikubiye muri iyo baruwa, ariko icyo tuzi kandi kitadutunguye ni uko Kagame muri ka gasuzuguro kamuranga agomba kuba nta gisubizo yayigeneye. Ariko na we ntitwamurenganya ni ko kamere ye n’ubushobozi afite bibimutegeka.
Gusa nk’uko asanzwe abigenza iyo ahuye n’ikibazo atinya, kimusatira ku butegetsi, areba mu bagererwa be ushobora kwitanga akamuhanganira. Muri iki kibazo cya Padri Thomas Nahimana, umugererwa ufite iyo nshingano ni Olivier Nduhungirehe, ubu uri Ambasaderi w’u Rwanda mu gihugu cy’u Bubiligi.
Muribuka ko guhera mu ntangiriro ubwo Padiri yasubikaga urugendo rwe mu ntangiriro z’uyu mwaka, yagombaga kugira kuri 28 Mutarama 2016, Olivier Nduhungirehe yagaragaye mu bitangazamakuru, ku mbuga nkoranyambaga hose yerekana ko Padiri nta pasiporo y’u Rwanda yari agifite, ko iyo yakoreshaga yari yararangiye. Ukibaza uti Ambasaderi w’igihugu iki n’iki ajya kumenya ibibera mu gihugu adashinzwe ate, iyo tuzi ko Ambasaderi w’u Rwanda mu Bufaransa ari Kabare. Ese uyu Kabare yaba yungirije Nduhungirehe mu buyobozi bwabo bwa z’ambasade cyangwa habaho umu Ambasaderi uvugira abandi iyo ari ikibazo kivutse mu gice cy’abarwanya ubutegetsi bwa Kagame? Kuko iyo urebye ubukana uyu Nduhungirehe ashyira muri iki kibazo n’ibisobanuro yirirwa atanga, utirengagije n’ibitutsi asarura kuri izi mbuga nkoranyambaga, ni ho wumva ko ikibazo cya opozisiyo yo mu Burayi, ariko cyane cyane Padiri Thomas Nahimana ari we ubishinzwe ku buryo bw’umwihariko.
Ibisobanuro bidafite n’icyo bivuze yirirwa atanga kuri viza byo nta nuwabitindaho, kuko azi neza ko umunyarwanda ujya mu Rwanda, cyane iyo ari impunzi, ko adakeneye viza. Si na ngombwa kwinjira mu mizi y’ibisobanuro, kuko kuba witwa umunyarwanda wa kavukire ni yo viza iruta izindi zose iyo utashye mu Rwanda. Niba hari utabyemera azabaze Mukantabana Seraphine ushinzwe ikibazo cy’impunzi inshuro yirirwa apfukamiye impunzi ngo azicyure, cyangwa se azihe passeport y’ubuntu n’utundi duhendabana utarondora.
Ndagira ngo mbibutse ibyo uyu Nduhungirehe yigeze gusubiza Radiyo Itahuka bamubajije bati “Olivier Nduhungirehe tubwire icyo utekereza n’imyumvire yawe”. Ubwo bamubazaga icyo atekereza ku rugendo Padiri Thomas Nahimana yateganyaga kugirira mu Rwanda agiye kwandikisha ishyaka rye.
Olivier Nduhungirehe icyo gihe yaragize ati : « imyumvire yanjye ni uko Thomas Nahimana yikinisha nk’uko Faustin Twagiramungu yabikoze muri 2010! Ati mutekereza ko hari igihugu kuri iyi si gishobora kwemera umukandida wita Perezida ukiri ku butegetsi “umwicanyi”, uhamagarira abaturage imyivumbagatanyo cyangwa se urugamba rw’amasasu? Nzi ko Nahimana ari umunyamategeko, ariko se yigeze asoma igitabo cy’amategeko mpanabyaha y’u Rwanda? Ariko se koko atekereza ko kuba ari urwanya ubutegetsi hari icyo bimufasha ngo abe atakurikiranwa? Ati mubyemera mutabyemera Thomas Nahimana nta na rimwe yigeze agira gahunda yo kujya i Kigali. Ibi ni ibyo twita kwamamaza ishusho ye kugira ngo ayizamure ku rwego rwa poltiki mu ruhando rw’amashyaka ya opozisiyo, cyangwa se umuntu abyerekeje ahabi akavuga ko ari ukugira ngo yibonere amafaranga. Ng’ibyo ng’uko ».
Birumvikana rero ko ibisobanuro by’uyu mu Ambasaderi, kandi mu by’ukuri uvugira Leta, byemezaga ko Thomas Nahimana atari afite umugambi uhamye wo kujya i Kigali. Murumva rero uko umuntu nk’uyu unavuga ko ari we wumva ibibazo byose byo mu Burayi yatunguwe no kubona Padiri Thomas Nahimana ashyize mu bikorwa igitekerezo cye n’ishyaka rye. Icyari gisigaye kwari ugushaka uko bamukumira atarakandagiza ikirenge i Kigali, dore ko n’ibinyamakuru byari byaramwamamaje, ari ibyamuvugaga nabi cyangwa neza, byose byazamuraga igihagararo cye mu ruhando rwa Politiki. Ikibyemeza ni ibitangazamakuru mpuzamahanga n’iby’u Rwanda birenga 80 byari byabukereye ngo bimwakire binamuhate ibibazo. Aha Leta n’abayihagarariye bose bahatereye ibaba, ndetse n’abaturage imbere mu gihugu baragijwe imbunda na bo barimo kwibaza.
Kuki rero Kagame n’ubutegetsi bwe batinya uwataha avuga ko aje kwandikisha ishyaka rye mu ruhando rw’amashyaka? Igisubizo na cyo kiroroshye, kuko Kagame ntiyizeye bya bindi abeshyera abanyarwanda ngo baramukunda, ngo nta wundi wayobora u Rwanda nka we, ukagira ngo atari yatera u Rwanda ntirwayoborwaga, cyangwa se atekereza ko azabaho igihe cyose? Ibi ngira ngo ni byo yari akwiye kuba yumva mu ntangiriro, akareka ibyo yirirwa yivugisha ngo ese ni nde uzamuvanaho, ngo azamuvanaho se anyuze muri demokarasi, mu ntambara se? Iki kibazo yibaza cyifitemo ubwacyo igisubizo. Izo nzira zombi zakoreshwa kandi na we arabizi, ngira ngo aba yirema agatima.
Kuba gusa Kagame yarashatse guhagarika Padiri Thomas Nahimana atarinjira mu Rwanda, yakoze amakosa atabarika kandi azamubyarira umusaruro atiteguye.
Ikosa risumba ayandi ni uko yivuguruje, aho yajyaga yirirwa yiyerurutsa ngo ni umudemokarate, amahanga yose abonye ko abeshya kandi ko bya bindi yirirwa abeshya ngo abaturage bose baramutoye, na byo ni ikinyoma nibura amahanga yiboneye. Abanyarwanda bo ntibabikeneye barabizi , kuko ni bo bajyanwa gutora bagaragijwe imbunda.
Ikindi uru ruzinduko rwa Padiri Thomas Nahimana rushyize ahagaragara ni uko ibyo bajyaga babeshya amahanga ngo mu Rwanda hari amashyaka ya Opozisiyo atari byo, kuko nta kuntu waba ufite opozisiyo ngo ufunge umutegarugori uje kwiyamamaza (Victoire Ingabire), ugere n’aho utinya n’akana kari mu mugongo.
Ikindi uru ruzinduko rwa Thomas Nahimana rugaragaje ni uko abanyarwanda b’imbere, baba abari ku butegetsi cyangwa abaturage basanzwe bagomba kwitegura inkurikizi z’aya manyanga ya Leta yabo. Bitinde bitebuke inkurikizi zizagaragara.
Ku mashyaka akorera hanze iki gikorwa cya Padiri Thomas Nahimana cyari gikwiye kubatera kwisuganya bagahuza ingufu, bakarushaho gutekereza ingamba zafatwa, kuko uko bigaragara Kagame ntiyiteguye kuvanwaho ngo n’amatora cyangwa ngo n’intambara. Ubwo aya mashyaka azahitamo igikwiye gukoreshwa. Ariko rero ibizateganywa byose bigomba gutekereza kudahungabanya ubuzima bw’abaturage basanzwe. Abasirikari bo barasabwa guhitamo, niba bazabangamira abaturage bababyaye cyangwa se niba bazaminukana n’umuntu umwe wiyemeje kwisasira igihugu cyose.
Turatekereza ko hakiri kare kandi ko byose bishoboka, Kagame ashobora kuba yatega amatwi abazihara bakamugira inama, ariko kandi ibihe birakomeye, birasaba ubwitange bwa buri wese.
Emmanuel Senga.


text:
Korali Family of Singers bateguye igitaramo bitiriye ‘Umuryango Mwiza’
Kugena byose kw’Imana guhurira he n’ubushake bwacu mu gukizwa? Dore icyo Bibiliya ibivugaho
Ntibishoboka ko twebwe nk’abana b’abantu twakumva neza uburyo kugena byose kw’Imana bikorana n’ubushake bwacu. Imana niyo yonyine izi uburyo ibi bikorana mu mugambi wayo wo gucungurwa. Kimwe n’izindi ngingo zigoye kumva mw’iyobokamana, ni ngombwa ko twemera ko ubwenge bwacu budashobora kumva neza kamere y’Imana, kimwe n’ubusabane bwacu nayo. Gushaka gucukumbura kuri bene iyi ngingo nta kindi bigeraho uretse kuvangirwa no kuvagangavanga ducurika ibyo Bibiliya ivuga.
Ibyanditswe bitubwira neza yuko Imana izi abazakizwa abaribo (Abaroma 8:29; 1 Petero 1:2). Abefeso 1:4 havuga ko Imana yadutoranyije ‘isi itararemwa’. Bibiliya ikomeza kwita abizera ‘intore’ cyangwa ‘abatoranyijwe’ (Abaroma 8:33; 11:5; Abefeso 1:11; Abanyekolosi 3:12; 1 Abatesalonika 1:4; 1 Petero 1:2; 2:9; Matayo 24:22, 31; Mariko 13:20, 27; Abaroma 11:7; 1 Timoteyo 5:21; 2 Timoteyo 2:10; Tito 1:1; 1 Petero 1:1). Kuba abizera baratoranyijwe kera (Abaroma 8:29-30; Abefeso 1:5, 11; Abaroma 9:11; 11:28; 2 Petero 1:10) ngo bahabwe agakiza ntibishidikanywaho.
Ariko nanone Bibiliya ivuga ko ari uruhare rwacu kwakira Yesu nk’umukiza ‘ ibyo bikorwa umwizera gusa, ukaba ugiye mu mubare w’abacunguwe (Yohana 3:16; Abaroma 10:9-10). Imana izi abazacungurwa, Imana niyo itoranya abacungurwa, ariko tugomba gutoranyamo Kristo ngo ducungurwe. Uko ibi bintu 3 bigendana ubwenge bwacu nk’abantu ntibwabyumva (Abaroma 11:33-36). Icyo dusabwa ni ugukwirakwiza ubutumwa bwiza mw’isi yose (Matayo 28:18-20; Ibyakozwe 1:8). Twari dukwiye kurekera Imana ibirebana no kumenya, gutoranya abazakizwa, twe tukibanda mu kumvira tukavuga ubutumwa.


text:
Inyigisho yo ku wa kabiri w’icyumweru cya 15 gisanzwe, A
Ku ya 15 Nyakanga 2014, Mutagatifu Bonaventure, Umwepiskopi n’Umwalimu wa Kiliziya
Amasomo: Izayi 7, 1-9; Zab 47, 2-3a, 3b-4, 5-6, 7-8; Mt 11, 20-25
Mu myaka 750 mbere ya Yezu, Ashuru cyari igihugu cyari gikomeye cyane gifite amaboko. Kigashaka no kwigarurira ibindi nk’uko icyo gihe byagendaga. Ni bwo gishatse gutera Israheli na Aramu maze abami b’ibi bihugu bishyira hamwe ngo barwanye Ashuru, ndetse basaba Akhazi Umwami wa Yuda ngo abafashe. Akhazi ariko arabyanga yivuye inyuma. Kugira ngo bamuhane, abami ba Israheli na Aramu biyemeza kumutera ngo bamusigire isomo rikomeye, Akhazi we ashakira amaboko ku mwami w’umunyamahanga wa Ashuru nuko aramuhuruza ngo amutabare. Iyi myifatire ntabwo yigeze ishimisha na mba Uhoraho Umutegetsi w’ingabo, we nyaguhungirwaho akaba na nyakwiringirwa. Ni yo mpamvu yohereje umuhanuzi Izayi kugirango ajye kubwira Akhazi ko akwiye kugira ihumure kuko bari kumwe. Aragira ati: “Humura! Witinya kandi ntugire ubwoba. Wihagarika umutima…” Arongera ati: “Nimudakomera ku Mana, ntimuzakomera.”
Bavandimwe, natwe tuzirikane uyu munsi ko Nyagasani adusaba kumwiringira n’umutima wacu wose, n’imbaraga zacu zose, n’ubwenge bwacu bwose. Ntidukwiye guhagarika umutima byatuma twumva ko hari icyamunanira ku buryo turamutse tumutabaje byaba amanjwe. Uhoraho nta kimunanira ahubwo nitwe dushaka kumunanira twiha no kumunaniza. Igihe cyose twumva twugarijwe n’ibibazo bitandukanye; ubukene, uburwayi, ubumuga, ubupfubyi, ubupfakazi, akarengane, kutitabwaho, intege nke, gusuzugurwa, kutumvwa,… nta wundi wundi dukwiye kwiringira uretse Nyagasani. Ntitwakagombye gushyira amiringiro yacu muri ba runaka dukekaho ubushozi kandi nabo ari abantu nkatwe bafite intege nke za muntu. Nta wakogombye guhungira mu bintu ngo aha ni byo byamutera akanyamuneza igihe yugarijwe n’amakuba. Ibintu n’abantu ni ibiremwa, uwabiremye abitambuje kure ubushobozi. Ibintu n’abantu birahita ariko uwabiremye we ahoraho. Ibizashira ntibigira ubushobozi buhoraho. Kandi byo bishobora no kugutenguha ariko Nyagasani urukundo n’impuhwe bye bihoraho. Uhoraho ni we dukwiye rwose kwiringira. Mwene Siraki ni we ugira ati: “Nimusubize amaso mu bisekuru bya kera murebe: ni nde wiringiye Uhoraho maze agakorwa n’ikimwaro? Cyangwa ni nde watinye Uhoraho maze akamutererana? Ni nde wamwiyambaje maze akamusuzugura?…reka twishyire mu maboko y’Uhoraho,twoye kwiringira abantu kuko ari We Nyirububasha, akaba na Nyirimpuhwe”(Sir 2, 10.18). Yemwe n’igihe umuntu yaba yanacumuye, Nyagasani ntashimishwa n’uko yakwiheba byageza aho ahunga uruhanga rwe cyangwa se ngo yumve ko atababarirwa; ahubwo ashimishwa n’abahungira mu mpuhwe ze kuko zirohora roho zarohamye, zikazizanzamura, zikazisubiza bya byishimo by’umwimerere byo kwiturira mu rukundo rwe. Ni na byo mwene Siraki avuga agira ati: “Koko rero Uhoraho ni Nyirimbabazi n’impuhwe, akiza ibyaha kandi agatabara mu gihe cy’amakuba”(Si2,11).
Mu Ivanjiri Yezu arahimbazwa na Roho Mutagatifu maze agataraka agira ati : “Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi…” Bavandimwe, n’ubundi nk’uko Mutagatifu Pawulo intumwa yabivuze, “ububasha bw’Imana bwigaragariza cyane cyane mu banyantege nke”(2Cor12,9). Nta wakwitwaza ubwenge bw’isi, nta wakwitwaza ubuhanga bw’isi ngo azinjire kandi yishimire kuba muri iyo myumvire y’Imana yo kugaragariza ububasha mu ntege nke. Yemwe nta n’uwakwitwaza ubukire, ikuzo n’ubuhangange by’isi ngo azabure gusobwa n’imyitwarire y’Imana ikunda kugaragariza ubuhabasha bwayo mu guca bugufi. Ndetse rimwe na rimwe, abantu bashobora kwibwira ahari ko ntacyo ishoboye. Urugero rusumba izindi ni ukubona Imana yigira umuntu nkatwe muri Yezu Kristu nuko umunsi umwe abantu bakazamubona abambye ku musaraba hagati y’ibisambo kabuhariwe, akanawupfiraho! Koko urukundo rw’Imana ruratangaje. Ineza yayo irahebuje n’impuhwe zayo ziraturenze. Aho rukomeye iratabara ariko ititwaje ibitwaro bya karundura (nk’iby’abantu), ahubwo iza yitwaje ineza n’ubuntu, urukundo n’impuhwe. Ngibyo rero iby’abanyabwenge n’abahanga batajya basobanukirwa. Byumvwa n’abaciye bugufi. Binezeza abaciye bugufi. Iyo Akhazi twumvise mu isomo rya mbere aza kubimenya, aba yarahisemo kumva inama z’umuhanuzi Izayi maze ntashyire amiringiro ye mu mwami wa Ashuru. Nawe, nanjye, cya gihe…iyo tubimenya, tuba twarashyize amiringiro yacu yose muri Uhoraho maze tukaronka amahoro arambye. Ariko nta we uvuma iritararenga, nimucyo dufate ingamba zo kwiturira mu rukundo n’impuhwe by’Imana kuko ari byo buhungiro butavogerwa.
Mutagatifu Bonaventure duhimbaza none adusabire
Bikira Mariya aduhakirwe ku Mwana we Yezu Kristu.
Padiri Léandre NSHIMYIYAREMYE
Seminari nkuru ya RUTONGO


text:
INAMA ZIGENEWE UMURYANGO | ABABYEYI
Uko waganira n’umwana wawe ku birebana no kohererezanya ubutumwa buvuga iby’ibitsina
AHO IKIBAZO KIRI
Tuvuge ko umaze kumenya ko kohererezanya ubutumwa buvuga iby’ibitsina byogeye mu rubyiruko. Ushobora kwibaza uti ‘ese aho umwana wanjye ntiyaba abikora?’
Ushobora kumva wifuza kubiganiraho n’umwana wawe, ariko ukibaza uti ‘ndahera he?’ Mbere yo gusubiza icyo kibazo, banza usuzume ibikubiye mu kohererezanya ubwo butumwa buvuga iby’ibitsina hamwe n’impamvu bikwiriye kuguhangayikisha. *
IKIBITERA
Hari urubyiruko rwohererezanya ubutumwa buvuga iby’ibitsina mu buryo bweruye, mu rwego rwo kwiganirira gusa n’abo bakunda.
Hari nubwo umukobwa yoherereza umuhungu ifoto ye yambaye mu buryo bubyutsa irari ry’ibitsina, bitewe n’uko umuhungu ahora ayimusaba.
Hari igihe umuhungu yoherereza abandi ifoto y’umukobwa bafitanye ubucuti wambaye mu buryo bubyutsa irari ry’ibitsina, agira ngo bihere ijisho cyangwa agamije kumwihimuraho mu gihe bamaze gushwana.
Uko impamvu ibitera yaba iri kose, umwana w’ingimbi cyangwa umwangavu utunze telefoni igendanwa ashobora guhura n’ibibazo byinshi. Hari igitabo cyagize kiti “kohereza ubutumwa byonyine, bishobora guhindura burundu ubuzima bw’abantu.”—CyberSafe.
Abantu benshi bibagirwa ko iyo bamaze kohereza ifoto bakoresheje interineti, biba birangiye. Ntibashobora kumenya uko izakoreshwa. Hari ikinyamakuru cyasohotsemo raporo y’ibiro bishinzwe iperereza muri Amerika, yavuze ko hari umwana w’umukobwa w’imyaka 18 “wiyahuye, bitewe n’ifoto yifotoje yambaye ubusa akayoherereza umusore w’incuti ye, uwo musore na we akayoherereza abasore babarirwa mu magana bo ku kigo yigaho. Hari abandi banyeshuri bavugwaho ko bamubujije amahwemo, bakomeza koherereza abandi iyo foto.”
Ubutumwa buvuga iby’ibitsina bushobora no gutuma abantu baregwa mu nkiko. Urugero, mu duce tumwe na tumwe, hari abana batarageza ku myaka y’ubukure bagiye boherereza abandi bana bari mu kigero kimwe amafoto abyutsa irari ry’ibitsina. Abo bana bagiye bashinjwa icyaha cyo gukwirakwiza porunogarafiya y’abana, bituma banashyirwa ku rutonde rw’abantu bonona abana. Kubera ko uri umubyeyi, nawe ushobora gukurikiranwa mu gihe waba uri mu biyandikishije kuri nomero za telefoni umwana wawe akoresha, cyangwa ukaba nta cyo wakoze ngo ubuze umwana wawe kohererezanya n’abandi ubutumwa buvuga iby’ibitsina.
ICYO WAKORA
Mushyirireho amategeko asobanutse neza. Nubwo utagenzura ikintu cyose umwana wawe akoresha telefoni, byaba byiza umusobanuriye neza amategeko washyizeho n’ingaruka zishobora kumugeraho mu gihe ayarenzeho. Nanone ujye uzirikana ko ufite uburenganzira bwo kugenzura ibibera kuri telefoni y’umwana wawe bitewe n’uko uri umubyeyi we.—Ihame rya Bibiliya: Abefeso 6:1.
Mufashe kubitekerezaho. Ushobora nko kuvuga uti ‘kohererezanya ubutumwa buvuga iby’ibitsina bivugwa kwinshi. Wowe ubyumva ute? Ubona ari nk’ayahe mafoto adakwiriye?” Ushobora gukomeza ugira uti “mu bihugu bimwe na bimwe, kohererezanya ifoto y’umwana wambaye ubusa ni icyaha gihanwa n’amategeko. Ese wowe wumva ibyo byagombye kuba icyaha? Kuki bidashoboka ko umuntu yohererezanya n’abandi ubutumwa nk’ubwo ngo akomeze kuba indakemwa?” Jya umutega amatwi witonze wumve uko abona ibintu, kandi umufashe gutekereza ku ngaruka bishobora kumugiraho.—Ihame rya Bibiliya: Abaheburayo 5:14.
Jya utekereza ku ngaruka zo kohererezanya n’abantu ubutumwa buvuga iby’ibitsina
Mufashe gutekereza ku bintu bishobora kubaho. Ushobora kubwira umukobwa wawe uti “tuvuge ko umukobwa abuzwa amahwemo n’umusore w’incuti ye, amusaba kujya amwohorereza ubutumwa buvuga iby’ibitsina? Uwo mukobwa yagombye gukora iki? Ese yakora ibyo uwo musore yifuza kugira ngo ubucuti bwabo budahagarara? Ese yakwanga gukora ibyo amusabye, ariko ubucuti bugakomeza? Yahagarika burundu ubucuti bari bafitanye se? Urumva se yagombye kugisha inama umuntu mukuru?” Jya ufasha umukobwa wawe kubitekerezaho. Birumvikana ariko ko ushobora no gukoresha ubwo buryo ku mwana wawe w’umuhungu.—Ihame rya Bibiliya: Abagalatiya 6:7.
Jya umuganiriza uhereye ku cyifuzo cye cyo gukora ibyiza. Ushobora kumubaza ibibazo nk’ibi bigira biti “kuvugwa neza ubiha agaciro kangana iki? Imico wifuza kumenyekanaho ni iyihe? Wakumva umeze ute uramutse utesheje umuntu agaciro, woherereza abandi ifoto ye yambaye ubusa? None se uramutse wihagazeho ugakora ibikwiriye, wakumva umeze ute?” Jya ufasha umwana wawe ‘kugira umutimanama utamucira urubanza.’—1 Petero 3:16.
Jya umubera urugero rwiza. Bibiliya ivuga ko ubwenge buva ku Mana buboneye kandi ko butagira uburyarya (Yakobo 3:17). Ese amahame ugenderaho agaragaza ko ufite ubwenge buva ku Mana? Hari igitabo cyagize kiti “tugomba gutanga urugero rwiza ntiturebe amafoto y’urukozasoni, cyangwa ngo tujye ku mbuga za interineti zigaragaza amafoto abandi babona ko adakwiriye cyangwa ko atemewe.”—CyberSafe.
^ par. 5 Ubwo butumwa bwoherezwa hakoreshejwe telefoni, kandi bukaba bukubiyemo ubutumwa bwanditse, amafoto cyangwa videwo bivuga iby’ibitsina mu buryo bweruye. Niba wifuza ibindi bisobanuro, jya kuri jw.org/rw usome ingingo ivuga ngo “Ibibazo urubyiruko rwibaza—Namenya iki ku birebana no kohererezanya ubutumwa buvuga iby’ibitsina?”—Reba ahanditse ngo INYIGISHO ZA BIBILIYA > URUBYIRUKO.


text:
Ibiranga / Inyungu
Kwiyubaka byoroshye cyangwa retrofifit
Gari ya moshi
Kunanirwa-umutekano / kwikingira
IP20 igishushanyo mbonera
Gucapa ibirenge bito
Gucomeka
200 ukurikije EN / IEC 61643-11.DIN ya gari ya moshi.
Birakwiriye nkintambwe ya gatanu yo gukingira mumashanyarazi yinjira no mubice byoguhumanya ikirere.
Gusohora impulse zingirakamaro hamwe na 10/350 us waveform: 50 kA kuri buri cyiciro.
Devices Ibikoresho byihariye bya TNS, TNC, TT, sisitemu yo gutaka IT.
Devices Ibikoresho byihariye bihuza imiyoboro y'itumanaho rya Power Line.
■ Biconnect - ubwoko bubiri bwa terefone: kumurongo wa kabili cyangwa uhindagurika kandi kubwoko bwikimamara busbar.
Urupapuro rwamakuru
Ibipimo
● Imbaraga zigomba gucibwa mbere yo kwishyiriraho, kandi ibikorwa bizima birabujijwe rwose
● Birasabwa guhuza fuse cyangwa ibyuma byumuzunguruko byikora murukurikirane imbere yumwanya wo kurinda inkuba
● Mugihe ushyiraho, nyamuneka uhuze ukurikije igishushanyo mbonera.Muri byo, L1, L2, L3 ni insinga z'icyiciro, N ni insinga itabogamye, naho PE ni insinga y'ubutaka.Ntukabihuze nabi.Nyuma yo kwishyiriraho, funga ibyuma byumuzunguruko byikora (fuse)
● Nyuma yo kwishyiriraho, reba niba module irinda inkuba ikora neza 10350gs, gusohora ubwoko bwa tube, hamwe nidirishya: mugihe cyo gukoresha, idirishya ryerekana amakosa rigomba kugenzurwa no kugenzurwa buri gihe.Iyo idirishya ryerekana ikosa ritukura (cyangwa ibimenyetso bya kure bya bicuruzwa nibimenyetso bya kure byerekana ibimenyetso), bivuze ko module irinda inkuba Mugihe byananiranye, igomba gusanwa cyangwa gusimburwa mugihe.
● Amashanyarazi aringaniye yo gukwirakwiza inkuba agomba gushyirwaho muburyo bumwe (insinga ya Kevin nayo irashobora gukoreshwa), cyangwa insinga ebyiri zirashobora gukoreshwa.Mubisanzwe, ukeneye gusa guhuza icyaricyo cyose muribyerekezo bibiri.Umugozi uhuza ugomba kuba ushikamye, wizewe, mugufi, umubyimba, kandi ugororotse.
Mbere: HS2-I-15 Kurinda Amashanyarazi Ibikurikira: HS2XJ Ibyatanzwe hamwe no Kurinda Ibimenyetso


text:
Isomo ryo mu gitabo cy’Umuhanuzi Izayi 41,13-20
Kuko jye, Uhoraho, Imana yawe, ngufashe ukuboko kw’iburyo, nkakubwira nti «Witinya ! Ni jye ugutabara ! Witinya Yakobo, wowe bahonyora nk’akanyorogoto, witinya Israheli, n’ubwo ubu bakugereranya n’intumbi. Ni jye ugutabara – uwo ni Uhoraho ubivuze. Umuvunyi wawe ni Nyirubutagatifu wa Israheli. Dore nkugize imashini nshya icukura ubutaka kandi ifite amenyo asongoye, ugiye gutengagura imisozi, uyishwanyaguze, n’udusozi uduhindure umurama. Uzayigosora itwarwe n’umuyaga, maze serwakira iyinyanyagize. Naho wowe uzasingiza Uhoraho, uhimbarwe kubera Nyirubutagatifu wa Israheli. Abasuzuguwe n’abatishoboye bashakashaka amazi, ariko bikaba iby’ubusa, ururimi rwabo rukumirana kubera inyota; ni jye Uhoraho, uzabasubiza, jyewe Imana ya Israheli, sinzabatererana. Nzavubura inzuzi ku misozi itameraho akatsi, mu mikokwe hadudubize amasoko, ubutayu buhinduke ikidendezi, n’ubutaka bwumiranye buhinduke amariba. Nzameza amasederi mu butayu, iminyinya, ibiti bihumura n’imitini; ahantu h’amayaga mpatere imizonobari, imisave n’imigenge bikurire hamwe, bityo abantu barebe kandi bamenye, bigishanye kandi bumve, ko ari ikiganza cy’Uhoraho cyabikoze, ko ari Nyir’ubutagatifu wa Israheli wabiremye.
Zaburi ya 144 (145),1.9,10-11, 12-13b
Mana yanjye, mwami wanjye, nzakurata,
nzasingiza izina ryawe iteka ryose.
Uhoraho agirira bose ibambe,
Maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
Abayoboke bawe bagusingize !
Bazarate ikuzo ry’ingoma yawe,
Batangaze ubushobozi bwawe.
Bamenyeshe bene muntu ibigwi byawe,
N’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba.


text:
Nyuma yo kuzirikana ibyavugiwe mu nteko y’ubuyobozi bukuru bwa FPR yateranye ku cyumweru taliki ya 31/8/2014, nkitegereza n’uko Kagame akomeje umurego mu kugaraguza agati abavandimwe be , byanteye kwibuka. Nibutse inkuru ibabaje kandi yabaho n’ubwo yenda yaba izwi na bake.
Nyuma ya COUP D’ETAT yo mu 1973, Perezida Kayibanda yagejejwe imbere y’urukiko ngo acirwe urubanza. Nuko nk’uko bisanzwe bigenda umucamanza abwira Kayibanda ati:
-Vuga amazina yawe n’ay’ababyeyi bawe
Kayibanda ati :
-Ugize ngo mvuge amazina yanjye n’ayababyeyi banjye ? Harya sha, ntiwitwa NTIBITURA(majoro), mwene NTIBITURA hariya i Rwaza ?
Undi ati yego .
Kayibanda arakomeza:
-Harya sha, aho wicaye aho si ku bwanjye ? Ejobundi ntibari bafashe icyemezo cyo kukwirukana mu gisilikari kubera ko wari wakomeretse ngasaba ko batagusezerera ahubwo bakakugira Officier d’ordonnance wanjye kuko byo bidasaba imyitozo ya gisilikari ihanitse ?
Undi araceceka.
Kayibanda aranzura :
-Muri ba NTI-BII-TUU-RA koko.
Uko byagenze ibara umupfu .Sinjye wahera !
Iyo ubonye uko muri iyi minsi Paul Kagame ashishikariye kugaraguza agati bagenzi be babanye, bagasangira uguhangayika,amarira n’ibyago iyo mu buhungiro, ku rugamba …Uribwira uti uyu na we ubanza ari mwene Ntibiituura!
[…
Abo bose ni abavandimwe ba Kagame bamufashije urugamba akaba asigaye abita ibirura.
Uhereye ku ifoto ibanza:
- Col Patrick Karegeya wari ushinzwe iperereza yanigishijwe ikiziriko
- Capt David Kabuye na Gen Frank Rusagara bari mu buroko
- Gen Dan Gapfizi bamutsinze mu Mutara
- Mary Baine arazira umugabo we Colonel Byabagamba
- Maj Sengati yarasiwe muri Muhanga
- Lt Col Rose Kabuye yashyizwe ku gatebe
- Gen Kayumba Nyamwasa yagizwe ikimuga n’amasasu yarashwe kabiri kose arusimbuka
- Col Tom Byabagamba yahoze arinda Paul Kagame ubu ari mu buroko
N’abandi benshi tutarondoye.
Ese wowe ukiziritse kuri Kagame ubarusha ubuhe bumanzi? Ubwo revolisiyo igiye gutangira uzafate icyemezo cya kigabo: Kwifatanya na rubanda aho gukorera intashima. ] Byongeweho n’ubwanditsi bwa blog.
Iyo urebye uko Kagame yitura inabi abantu bamufashije , bakamurwanaho, bakamurindira ubuzima, guhera iyo mu mashyamba kugera n’ubu….ntiwabura kwiyamira uti ba Ntibiituura ni benshi.
Nk’ubu koko kunigisha Patrick Karegeya ikiziriko byari ngombwa ? Nta kindi gisubizo yabonera amakimbirane afitanye n’icuti ze magara za kera kitari ukurasa Kayumba Nyamwasa, incuro zirenze ebyeri ? Tom Byabagamba wamurinze nta yindi ngororano yahabwa uretse kuba agiye guhambirirwa amaboko mu mugongo akoherwa mu Kiyaga cya Rweru ? Urupfu rwa Inyumba Aloyiziya nta wakwirirwa arugarukaho ariko narwo rwerekanye inyiturano abafasha ba Kagame bagomba kumutegerezaho. Ibyo Abaswahili bavuze biranze birujujwe ngo “Shukrani ya Punda ni teke”!(Inyiturano y’indogobe ni umugeri).
Twibuke abagore bitangiye FPR-Inkotanyi kuva kera nka Roza Kabuye,Mary Baine… none bakaba bagororewe gusoza amateka yabo bandaritswe, biswe ABAGAMBANYI kugeza ubwo bahabwa akazina k’IBIRURA !
Niba koko izi Nkotanyi z’ikubitiro zose ari IBIRURA nk’uko Kagame abyemeza, umukuru muri bo we ubumalayika n’ubunyangamugayo bye byaba bishingiye kuki ? Yabura ate kwitwa IKIRURA GIKURU ?
Ibyo Abanyarwanda bashinja Inkotanyi ni byinshi cyane,ariko si Kagame ukwiye guhinduka bagenzi be ngo ababere umucamanza, we yishyira aheza. Ndetse ahubwo benshi muri bariya Kagame yita IBIRURA usanga ibyaha by’ubuhotozi n’ubusahuzi babarwaho bishobora no kubazwa Kagame kuko ariwe wabategekaga,hakaba n’ubwo abibashoramo ku gahato yenda batanabyemera.
Umwanzuro.
Mu gihe Kagame yita bagenzi be IBIRURA , we nimumworohere ntimumwite IKIRURA GIKURU ahubwo mumwihere akazina kajyanye n’imikorere ye : nimumwite NTIBIITUURA, birahagije. Umuntu utibuka abamugiriye neza, bakamufasha, bakamugira icyo aricyo, akwiye kubatizwa akitwaNTIBIBUKA.
Kagame namenye neza ko atabaye icyo aricyo kubera ubwenge bwinshi yarushaga bagenzi be, ntiyabikesheje ubutwari budasanzwe , ubutungane cyangwa ubunyangamugayo buzira amakemwa.Uko ari kose ni impano yahawe kandi yabifashijwemo n’abo ariho agaraguza agati ubungubu.
Muri iki gihe Abanyarwanda bifitiye ibibazo bikomeye bakomeje guterwa na Kagame n’ubutegetsi bwe butita ku neza ya rubanda ahubwo bukaba bushyira imbere inyungu z’umuryango we gusa. Igihugu cyose agifata nk’urugo rwe, kandi ntibikwiye. Uteshutse ku nshingano yo gukorera inyungu z’urugo rwa Kagame niwe witwaga IKIGARASHA, ISAZI, IGIPINGA, guhera ubu ngo azajya yitwaIKIRURA (kigambiriye kwiba Kagame ubutegetsi)!
Iyi myumvire y’igihugu n’ubutegetsi Kagame yifitemo isa neza neza n’iy’ingoma ya cyami yubakiye kuri gihake, aho ibyiza byose by’igihugu byari iby’Umwami abenegihugu bose bakaba ABAGARAGU be. Iyi mitegekere niyo rubanda yanze mu 1959, ikora Revolusiyo, isezerera Karinga n’izayo zose, u Rwanda rugirwa Repubulika.
Nyamara dore nyuma y’imyaka isaga 50 Kagame atugaruye muri “systeme’ ya cyami na giheke, yitwikiriye ishusho ya Repubulika yubakiye ku iterabwoba.
Banyarwanda, Banyarwandakazi; Batwa , Batutsi namwe Bahutu, iyi “Gihake ya Kagame”muzakomeza muyireebeere kugeza mwese ibafashe, umwe umwe, ikababika mu mifuka ifunze, muboheye amaboko mu mugongo, ikabohereza koga mu kiyaga cya RWERU ?
Niba ntagikozwe ngo ibintu bihinduke bwangu, Kagame ntazaba yarabavuze ukuri, we ubita ISENENI bafata bakaziterera mu gitebo, zikajya zifatana amaguru ngo hatagira isohoka ikihungira, nyirukuzifata agashyushya amazi ZIREBA, akazitereramo zikanuye, kugeza zihiye, akazirya ziturumbuye amaso !
Bazumva ryari ni umwana w’umunyarwanda.
Padiri Thomas Nahimana
Ishema Party


text:
Amasomo yo Kuwa mbere w’icyumweru cya 23, A
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol, 1, 24-29; 2, 1-3)
Bavandimwe, 1,24ubu rero nshimishijwe n’uko mbabara ari mwe ngirira, maze ibyari bibuze ku mibabaro ya Kristu nkabyuzuriza mu mubiri wanjye, mbigirira umubiri we, ari wo Kiliziya. 25Koko rero nabaye umugaragu wa Kiliziya, biturutse ku murimo Imana yanshinze muri mwe : ni uwo kubagezaho byuzuye ijambo ry’Imana, 26mbamenyesha ibanga ryari ryarahishwe kuva kera kose no mu bisekuruza byose, none rikaba rimaze guhishurirwa abatagatifujwe bayo. 27Ni bo Imana yishakiye kumenyesha ikuzo n’ibyiza bitagereranywa iryo banga rizanira abanyamahanga : Kristu ari muri mwe, We uzaduhesha ikuzo twizeye ! 28Kristu uwo nyine ni We twamamaza, tuburira buri muntu kandi tumwigisha ubwenge bwose, kugira ngo buri wese tumuhindure intungane muri Kristu. 29Ngicyo icyo nduhira nkakirwanirira, nkoresheje imbaraga zose mpora nterwa na We. 2,1Nifuza rero ko mumenya intambara ikomeye mbarwanira, mwebwe n’abo muri Lawodiseya, ndetse n’abandi batigeze bambona n’amaso yabo. 2Icyo mparanira ni uko imitima yabo ihumurizwa, bakibumbira mu rukundo, kandi bakagera ku bumenyi bwuzuye bw’ibanga ry’Imana ari ryo Kristu,3We nganzo iganjemo icyitwa ubuhanga n’ubumenyi cyose.
Iryo ni Ijambo ry’Imana
ZABURI (Zab 62 (61), 6-7, 9)
Inyik/ Agakiza kanjye n’ishema ryanjye mbikesha Imana.
Mutima wanjye, shakira amahoro iruhande rw’Imana yonyine.
kuko amiringiro yanjye yose ari yo akomokaho.
Ni yo yoyonyine rutare rwanjye n’agakiza kanjye,
ni yo buhungiro butavogerwa, sinteze guhungabana.
Rubanda mwese, nimuyiringire igihe cyose,
muyibwire ikibari ku mutima ;
rwose Imana ni yo buhungiro bwacu !
IBANGONDIRIMBO RlBANZIRIZA IVANJILI Zab 146 (145), 2.8.9
Alleluya Alleluya.
Nzasingiza Uhoraho mu buzima bwanjye bwose :
Uhoraho agorora ingingo z’abahinamiranye,
ariko akayobagiza inzira z’ababi.
Alleluya.
IVANJILI
+ Luka (Lk 6, 6-11)
Muri icyo gihe, 6ku wundi munsi w’isabato Yezu yinjira mu isengero arigisha. Ubwo hakaba umuntu ufite ikiganza cy’iburyo cyumiranye. 7Abigishamategeko n’Abafarizayi baramugenzura ngo barebe ko amukiza ku munsi w’isabato, maze babone icyo bamurega. 8We rero amenya ibitekerezo byabo, abwira uwo muntu wari ufite ikiganza cyumiranye ati « Haguruka, uhagarare hano hagati ! » Arahaguruka, arahagarara. 9Nuko Yezu arababwira ati «Reka mbabaze : icyemewe ku munsi w’isabato ni ikihe ? Ari ukugira neza, cyangwa ari ukugira nabi ? Ari ugukiza umuntu, cyangwa se kumwica ? » 10Nuko abararanganyamo amaso, maze abwira wa muntu ati « Rambura ikiganza cyawe. » Abigenza atyo, ikiganza cye giherako kirakira. 11Ariko bo barabisha, basigara bashaka uko bagenza Yezu.
Iyo ni Ivanjili Ntagatifu


text:
Bakuyemo imyenda muri Bk Arena basigarana utwenda tw’imbere (Boxer) amapantalo bayata mubafana
Mu gitaramo cyahurijwemo abahanzi bakora injyana ya Hip Hop mu ijoro ryo kuri uyu gatandatu tariki ya 17 Nzeri 2022 , abahanzi bagiye bagira udushya dutandukanye turimo no kuba hari abakuriyemo imyenda imbere y’abakunzi babo.
Umuraperi Zilha n’abagenzi be barikumwe kurubyiniro bakuriyemo imyenda imbere y’abafana basigarana utwenda duto tw’imbere ,ibyo bari bambaye babita mubakunzi babo , abandi bakomera induru kubwo gutungurwa nibyo bari babonye bwa mbere.
Ni igitaramo cyaranzwe n’udushya dutandukanye ,kuko uretse Zilha n’abagenzi be bakuyemo imyenda ,umuraperi Bushali yatanije ku rubyiniro n’umwana we bashyushya abari muri iki gitaramo bose bahava bamukuriye ingofero.
Zilha yaririmbye indirimbo ze nyinshi zirimo Twubahwe yasubiranyemo n’umuhanzi B-Trey n’abandi , icyakora nanone Zilha wagaragaje udushya twinshi yanageze kurubyiniro agendera ku igare ,bituma abantu babona ko abahanzi nyarwanda bamaze gusobanukirwa n’uburyo bwiza bwo gutegura urubyiniro rwabo


text:
Ushobora kuba uri gusoma iyi nkuru udafite umukunzi, cyangwa umufite nyamara uhora wibaza ndetse unacyeneye kumenya icyatuma urukundo ufite n’umukunzi wawe cyangwa muzagirana ruzaba ururamba cyane, Reka nkubwire nti ibyo birashoboka cyane ndetse bibaho, Mu gihe ubiteguye neza ukurikije izi nama ngiye kuguha, Ndetse nyuma yo kumenya aya mabanga ukayakurikiza ntakabuza uzarambana n’umukunzi wawe:
1.Hitamo umukunzi muhuje intego cyangwa intumbero: Reka nkwibutse ko burya gushaka umukunzi mwazabana ubuzima bwawe bwose Atari ukujya mu isoko ngo uhitemo umwenda ugezweho muri iyo minsi, Ahubwo aha icyo ushyira imbere ni ubushishozi ndetse no gufata igihe cyo kwiga umuntu, Gerageza mu minsi yawe yo kumwiga umushakemo amakuru y’ibyo atekereza ku hazaza he, Wumve niba hari imigambi yo kubaka ahazaza afite bityo nusanga muhuje intego yo gukura amaboko mu mufuka mugafonda ahazaza heza ubone kumwimika mu mutima, Kuko buriya ikintu cya mbere kizana umwiryane mu rugo ni amafaranga iyo atangiye kubura.
2.Mukunde mu buryo ashaka: Mugore cyangwa mukobwa uri gusoma iyi nkuru,ndagirango wite kuri iyi ngingo, Niba ushaka ko urukundo rwanyu ruramba iga umukunzi wawe neza, Umenye uburyo akunda kugaragarizwa urukundo igihe muganira ubimubaze maze nawe ujye umugaragariza urukundo muri ubwo buryo , bizatuma umuhora mu mutima kuko umukunda uko abyifuza.
3.Wimuhatiriza: Rimwe na rimwe abakobwa n’abahungu bageze mu kibazo runaka bakunze kuanga umujinya mu zindi gahunda bidafite aho bihuriye, Gusaicyo nakugiramo inama ni uko buriya 85% y’abagabo bateye kimwe, Ntibakunda umuntu ubahatiriza gukora ikintu cyangwa kwishakamo igisubizo cy’ikibazomuri ako kanya badahawe akanya, Rero ni byiza ko ubwira umugabo cyangwa umusore mukundana ikibazo ushaka ko acyemura inshuro itarenze imwe ugategereza ko abikora,kuko iyo agukunda ntibisaba guhatiriza pee!
4.Ba wowe nyawe: Igitsinagore si ukubibasira ariko abenshi muri bo bakunda kumva ko kwigarurira imitima y’abo bakunda ari ugukopera iby’abandi birimo imico imigenzereze cyangwa ukwihindura cyane ngo base neza , Nyamara ibi iyo umukunzi wawe abivumbuye bishobora kurangira akwiciyeho burundu, Geragreza kuba wowe uwagukunze mbere ntazakwanga ngo nuko utavuga icyongereza nk’abazungu, Ahubwo wowe wafata umwanya ugahanga udushya murukundo rwanyu bijyanye n’uko uzi umukunzi wawe.
5.Iga kwishakamo ibyishimo ibihe byose: Ibyishimo ni intwaro ikomeye idufasha guhitamo imyanzuro iboneye ndetse, idufasha kubana n’abakunzi bacu igihe kirekire, Nkuko babivuga mumigani ya Kinyarwanda ngo ntazibaa zidakomanya amahembo, No mu rukundo ni uko birashoboka ko mwaba mubanye neza ariko satani akabavangira, Ariko icyonakubwira ni uko mu gihe cyose wize guhosha umujinya ukawubyaramo ibyishimo mu kibazo cyose waba uhuye nacyo, uzarambana n’umukunzi wawe uko yaba ateye kose pe,Kuko iyo umeze utyo uritonda mumyanzuro ufata kandi ukagira kwihangana cyane nk’intwaro kunesha.


text:
Daniella Alvarez wabaye Miss Colombia 2011, akitabira na Miss Universe mu mwaka wa 2012, kuri ubu afite imyaka 32, yabonye izuba tariki 24 Gicurasi 1988 avukira muri Colombia ahitwa Barranquilla. Mu kwezi kwa Kamena uyu mwaka, ni bwo aherutse gucibwa ukuguru bitewe n’indwara ya ischemia.
Daniella nyuma yo gucibwa akaguru yatangarije Dailymail ko, uko yikundaga mbere yo gucibwa ukuguru n’ubu ariko acyikunda binyuze muri aya magambo “Nkunda umubiri wanjye nka mbere. Nishimiye kuba muri iyi si kandi nkahangana n’ibibazo byose bizaza mu buzima bushya ngiye kubamo”. Ati: “Nzi ko dufashijwe n’Imana byose bishoboka”. Ati: “Kuki nakenera amagaru mu gihe mfite amababa yo kuguruka”. "Reka dukomeze dutere imbere!”.
Mu butumwa bwa Daniella Alvarez bugira buti: “Uko byaba bimeze kose tugomba kwihangana mu buzima”, aha buri wese yakuramo impanuro yamufasha mu buzima bwe bwa buri munsi ko, ubuzima ari urugendo rurerure rugizwe n’amasomo atandukanye aho umuntu ahura na byinshi bimwe bikamushimisha cyangwa bikamubabaza, hakaba ibyo umuntu ashobora guhindura n’ibyo atagira icyo ahinduraho, ni yo mpamvu iyo hagize ikiba mu buzima bwa muntu adafite icyo yagihinduraho biba byiza kwiyakira akumva ko ubuzima bugomba gukomeza nyuma y’ibyo byose.
Miss Colombia 2011 Daniella asigaye agendera mu mbago
Nubwo Miss Daniella yacitse ukuguru ntibyamubujije gukomeza kubona icyizere cy’ubuzima buri imbere kuko nyuma yo kubagwa yakomeje gukora ibikorwa bye abifashijwemo cyane n’umuryango we, kuko ntibigeze bamutererana ahubwo bakomeje kumuba hafi, nawe bimwongerera imbaraga zo kwiteza imbere no kumva ko agifite agaciro. Na cyane ko Daniella asanzwe ari Umunyamideli, akaba afite iduka rikorera kuri murandasi ryamamaye cyane ndetse ni na Ambasaderi w'Ishami ry'umuryango w'Abibumbye ryita ku bana, UNICEF.
Amafoto yerekana bimwe mu byo Miss Daniella akunda kandi yakomeje gukora na nyuma yo gucika ukuguru:
Mu byo Miss Daniella akunda harimo kubyina, gukina Basketball no gusimbuka. Ibi byose yakundaga mbere yo gucibwa ukugura n’ubu aracyabikunda kandi aranabikora, ari nabyo bikwiye guha isomo urubyiruko by’umwihariko ryo kumva ko niba hagize impinduka zibaho mu buzima bari bamenyereye, bakwiye kutiheba bakamenya kwishakamo ibisubizo n’ibyishimo by’umwihariko babifashijwemo n’imiryango yabo. Binyuze mu butumwa yashyize ku rubuga rwe rwa Instagram Daniella yashimye umuryango we cyane ko utahwemye kumuba hafi ubwo yaramerewe nabi.
Ni yo mpamvu ahanini iyo umuryango utereranye umwana kubera ko hari icyahindutse kuri we cyangwa se haricyo yahoze afite atagifite ubu, niho usanga umwana nawe yumva ko nta cyerekezo ubuzima bwe bugifite akananirwa kwiyakira. Ababyeyi ndetse n'umuryango bakwiye kudatererana abana babo kuko hari ibibazo bagezemo ahubwo bakwiye kubabera incungu ndeze n'inkingi mu bihe bigoye.
Miss Daniella ntiyigeze ahagarika umwuga we wo kumurika imideri
Miss Colombia Daniella mbere yo gucibwa ukuguru
Miss Daniella wacitse ukuguru ntiyigeze yitakariza icyizere cy'ubuzima ati "Tugomba kwihangana"


text:
Urwenya rwanditswe n'umusomyi w'Igituba witwa Homeboy
Abasazi babiri bari bashaka gutoroka muri prison maze umwe wumvaga ko ari muzima abwira undi ati "genda urebe niba urugi rufunguye ,turarwica ,cg niba hari urukuta rurerure turarusimbuka",undi nawe aragenda asanga nta rukuta nta n'urugi, ahita agaruka abwira wawundi ati "ntabwo bigishobotse gutoroka pe ,kuko ntarugi ruhari nta n'urukuta!!!!!!"(pensez-y)
by Homeboy
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
Powered by ScribeFire.


text:
Iyi serivisi yemerera ba nyir’ubutaka guhuriza ibibanza bibiri cyangwa byinshi mu kibanza kimwe. Iyo dosiye yemejwe, usaba serivisi ahabwa icyangombwa cy’ubutaka gishya gifite UPI imwe kuri bya bibanza byahujwe. Serivisi itangwa n’Ikigo cy’Igihugu gishinzwe Ubutaka (RLMUA).
Itwara iminsi 30 y’akazi ku kiguzi cya 5,000 Frw.
Ibikenewe:
Usaba agomba kuba afite konti ya IremboGov kubona iyi serivisi. Kanda hano umenye uko wafungura konti ya IremboGov cyangwa ugane umu ejenti wa Irembo ukwegereye aguhe ubufasha.
Umunyarwanda usaba serivisi agomba kuba afite nomero y’indangamuntu, umunyamahanga afite pasiporo.
Usaba agomba kuba afite nimero y’ubutaka (UPI).
Insengero/Imiryango Itegamiye kuri Leta/Koperative/Amashyirahamwe y’Imyuga: bigomba kuba bifite izina, nimero y’igazeti, aderesi, ndetse na UPI.
Sosiyete igomba kuba ifite izina, TIN, aho ibarizwa, ndetse na UPI.
Usaba agomba kuba afite telefone cyangwa imeyili bikora.
Kurikiza izi ntambwe zoroshye maze usabe guhuza ubutaka:
1. Gana www.irembo.gov.rw ukande kuri Kwinjira maze usabe iyi serivisi.
2. Ahanditse Ubutaka, maze ukande kuri Guhuza ubutaka.
3. Kanda kuri Saba.
4. Uzuza Umwirondoro w’Usaba ndetse n’amakuru y’ubutaka buhuzwa. Insengero/Imiryango Itegamiye kuri leta/koperative/amashyirahamwe y’imyuga bigomba kuba bifite izina, nimero y’igazeti, aderesi, ndetse na UPI, mu gihe sosiyete igomba kuba ifite izina, TIN, aho ibarizwa, ndetse na UPI.
5. Kanda Ibikurikira maze ukomeze.
6. Reba ko amakuru watanze ari yo, ushyiremo nomero ya telefone na/cyangwa imeyili (email), urebe kuri paji y’amakuru watanze, maze ukande kuri Emeza.
7. Kode/nomero yo kwishyuriraho (99….) ihita yoherezwa kugira ngo wishyure. Usaba dosiye ashobora kwishyura akoresheje MTN Mobile Money cyangwa Airtel Money, App ya BK, amashami ya BK, aba ejenti ba BK, cyangwa akishyura mu buryo bw’ikoranabuhanga akoresheje ikarita ya VISA cyangwa MasterCard.
ICYITONDERWA: Nyuma yo gusaba no kwishyura binyuze kuri IremboGov, usaba yoherezwa ubutumwa bugufi (SMS)/imeyili byemeza ko yishyuye. Iyo inyandiko y’ubutaka yavuguruwe, usaba yoherezwa ubutumwa bugufi (SMS) bumumenyesha igihe n’aho azayifatira.


text:
Ku wa 3 Kamena 2021: Mutagatifu Karoli Lwanga na Bagenzi be
Amasomo: 2 Mak 7,1-2.9-14; Zab 124 (123), 2-3,4-5,6a.7c-8; Yh 12, 24-26.
Ubutwari bwa Benewacu
Bavandimwe, Kirisitu Yezu akuzwe!
Iyi tariki ngarukamwaka ya Gatatu Kamena, ni iyo gusingiza ubutwari bwa bene wacu. Abo ni abakirisitu bagorewe i Namugongo. Inyigisho y’uyu munsi, tugiye kuyigira ndende kuko dushaka gusingiza ubutwari bwa bene wacu bagororewe na Yezu bahowe. Turaza kuvuga kuri buri wese mu bamenyekanye.
Ahantu hose Inkuru Nziza ya Yezu Kirisitu yamamajwe bwa mbere, abami n’abatware bahagurukira abayizanye. Ntitugomba kubitindaho ngo bituzungurize ubwoko. Twabibonye no muri Isiraheli igihe Kirisitu ahageze. Bamwishe bamubambye. Ariko se kuki isi itihutira kwakira no kwemera ibyiza Uwayiremye ayigenera? Ni aho twumvira ubugwari bwa muntu muri rusange. Kuva Adamu na Eva barega agatuza bagasuzugura Imana ni uko bimeze. Na Gahini umwana wabo yambuye ubuzima Abeli murumuna we wari intungane! Ni uko biteye, icyaha cy’inkomoko gikurikiranye uwitwa umuntu wese.
Amateka ya muntu arangwa n’ubugome bukabije. Ntitugatangare cyane. Ahubwo abahugukiwe n’icyiza, nibakataze. Mu isomo rya mbere twumvise Abamakabe babaye intwari mu gihe cy’Abagereki bari barigaruriye amahanga. Abo bakoloni bashatse gukuraho idini y’Abayahudi n’indi myemerere. Bashatse gusimbuza Uhoraho ibimana bo bari barihimbahimbiye mu mitekerereze yabo no mu bukorikori bwabo. Muntu w’iki gihe akomeje ubugoryi, ntashaka kumenya Imana Data Ushoborabyose. Ahitamo kwanga Yezu umwana wayo. Muntu ni we ushaka gusengwa agasingizwa yamara gupfa ibye byose bikaba birangiye ntazongere kwibukwa ukundi. Abamakabe babaye intwari barwana inkundura bakomera ku Mategeko Imana yabahaye inyuze kuri Musa. Bakomeye no ku migenzo y’umuco wabo yari ifite aho ihuriye n’umurage w’abasokuruza babo ukomoka kuri Musa. N’ubwo bamwe muri bo bemeye kwicwa aho kwitandukanya n’Imana, habaye abagabo muri bo nka Matatiyasi, barengeye iyobokamana bageza n’aho bagamburuza abo bagome. Dufite icyizere gikomeye. Ababi ntibazahoraho. Bazatsindwa bajye mu muriro mu gihe abadahemuka kuri Uhoraho bazahora bibukwa neza bakazabana na we ubuziraherezo mu ijuru.
Ubutwari Abamakabe bagaragaje, umurage Yezu ubwe yadusigiye ku musaraba, ubwihare bwaranze intumwa n’abigishwa be, ubutwari bw’ababatijwe bagakomera bakemera kubitoterezwa kugeza ubu, ibyo byose byigaragarije mu bavandimwe bacu b’i Bugande.
Twibukiranye ukuntu umwami Mwanga w’Ubugande yagaragaje ubugome akica abantu barenze ijana mu myaka itatu (1885, i886, 1887). Izo ntwari zarimo abagatolika n’abaporoso b’abangilikani. Abo bose banze kuba amashumi y’umwami washakaga ko bahakana Umwami nyakuri bari baramenye. Hariho abakoraga i Bwami uwo mwami anashaka kubashora mu byaha by’ubusambanyi. Bo bari baramenye itegeko ry’Urukundo rw’Imana ryanga ubukozi bw’ibibi bwica urukundo ku Mana no ku bavandimwe. Reka tugaruke kuri bamwe muri bo tugire akantu tubigiraho k’ubutwari nyakuri.
1.Karoli Lwanga: Igishyitsi muri bo. Ni we wari ukuriye urubyiruko rw’abasore bagera kuri 400 babaga i Bwami bakora imirimo inyuranye. Yamenye Yezu maze abatizwa mu Gushyingo 1884. Yakomeye ku nyigisho z’ibya Yezu Kirisitu. Yakoraga umurimo we neza agafasha urwo rubyiruko rwose kwitwara neza. Aho amenyeye Yezu rero, yiyumvisha ko Inkuri Nziza itabangikanywa n’ubusambanyi. Umwami yakoreshaga benshi muri abo bana ubutinganyi. Karoli Lwanga, mu bwenge bwe yakoraga uko ashoboye kugira ngo abana bahunge uko gukorerwa ibya mfura mbi. Umwami atangira kurakara arabisha nyamara ntiyakura mu mirimo Koroli kuko atabonaga uwo bahwanya ubwitange ku murimo. Ku wa 26 Gicurasi 1886, abana b’abakirisitu bashyizwe hamwe baterwa ubwoba ngo bazicwa niba batihakanye Yezu. Karoli yahabaye intwari arabavugira maze arangurura atarya imirwa asobanura ko ntawe ukwiye gutegereza ubuhakanyi bwabo. Ni bwo rero babashoreye babajyana i Namugongo. Umwami yari yagennye kubakemberayo. Karoli Lwanga, umusore mwiza w’imyaka 25, mu nzira yakomezaga bagenzi be ababwira ko aho bagiye batazagamburuzwa ngo bavutswe ijuru. Mu ijoro ryo kuri uwo wa 26, yabatije abari batarabatizwa.
Reka n’izindi ntwari tugire akajambo tuzivugaho.
2.Yozefu Mukasa: umusore w’imyaka 26 wavukiye i Kampala. Yari umunyabintu i Bwami. Yabatijwe ku wa 30 Mata 1882. Yafashe iya mbere abwira umwami ububi bw’uwitwaga katikilo ari we cyegera cy’umwami. Katikilo uwo ngo yari yicishije umwepisikopi w’Abangilikani. Yozefu Mukasa yabaye intwari maze mbere y’uko acibwa umutwe atuma ku mwami amubwira ko amubabariye rwose.
3.Diyoniziyo Ssebuggwawo: ingimbi y’imyaka 16 yavukiye i Kampala. Byamenyekanye ko yariho yigisha umwana w’umwami iby’ubukirisitu. Umwami yamutumyeho amurema inguma bikomeye. Nyuma bamuhuhuje icyuma cyabagishwaga ihene.
4.Ponsiyane Ngondwe: Umugabo w’imyaka 38 wavukiye ahitwa Bulimo. Yari mu barinda umwami. Umwami yamwigijeyo amaze kubona ko yanze guhakana ubukirisitu. Yapfuye atewe amacumu.
5.Atanazi Bazzekuketta:Umusore w’imyaka 20. Yari umunyabintu i Bwami ashinzwe cyane cyane gutaka ingoro y’umwami. Yabatijwe mu Gushyingo 1886. Yishwe atewe amacumu muri Kampala.
6.Andereya Kaggwa: Umugabo w’imyaka 30 wavukiye mu Bunyoro. Yari yarabaye umucakara. Nyuma yaje gukundrwa n’umwami Mwanga wanamugize umutware wa Kigowa. Yari umusilamu aza kumenyana n’abamisiyoneri aba umukirisitu. Yari umunyeshyaka akundisha urubyiruko Yezu. Katikilo yaje kumucira urubanza maze amuca umutwe abanje kumugira agahirivi (amuca ingingo z’umubiri).
7.Gonzaga Gonza: Yabaye imfungwa agomborwa n’umwami Mutesa akiri muto rwose. Yemewe mu rubyiruko rw’umwami ashinzwe gucunga imfungwa. Amaze gucirwa urwo gupfa yoherejwe i Namugongo. Mu nzira yaguye isari maze bamunogorera i Lubawo. Yapfuye afite imyaka 24 gusa.
8.Matiyasi Mulumba Kalemba: Umugabo w’imyaka 50. Yavukiye i Kinumba. Yari umupagani aza kumenya mbere abayisilamu. Nyuma yabaye umukirisitu mbere na mbere mu Bangilikani nyuma aba umugatolika. Yari umuntu usanzwe afite abagore benshi. Amaze gucengerwa n’ubukirisitu yasigaranye umugore umwe w’isezerano abandi bose abasezeraho. Yabaye umukateshisite ukomeye cyane cyane i Mitiyana. Yari umuntu uzwi cyane akaba umugabo w’ijambo. Yegereje benshi Yezu. Rimwe umwami yamutegetse guherekeza Guverineri mu Murwa Mukuru. Agezeyo yumva hahwihwiswa ko urw’abakirisitu rwageze ahita anyerera. Yageze i Bwami bahita bamuboha. Bamuciriye urwo gupfa ahitwa Mengo. Baramushinyaguriye bikomeye bamuca ingingo z’umubiri we. Baramubabaje cyane bamubohera ku giti bamutaho. Yapfuye buhoro buhoro ababaye cyane anogoka atumaho isazi n’utundi dusimba.
9.Nowe Mawaggali: Umugabo w’imyaka 35 wavukiye i Mitiyana. Yari umusangirangendo wa Matiyasi Mulumba mu bukateshisite i Mitiyana. Igihe amenye ko umwami yohereje ingabo zo gusenya Kiliziya muri ako gace, we yanze guhunga. Bamuteraguye amacumu basiga bamubambye ku giti. Ibikoko byaraje biramushiha impyisi zimuhuruturamo amara ziyanyanyagiza hose.
10.Bruno Serunkuma: Umugabo w’imyaka 30 wavukiye i Buddu. Yari umusirikare w’igikoko nyamara ageze aho yemera Yezu ahinduka umuntu mwiza. Yari ashinzwe abacakara. Yabafashe neza cyane aho yakiriye Yezu. Igihe yaganaga aho azicirwa, yanyuze kwa mwenenyina yaguye isari. Bamuhaye ikirahuli cy’akayoga amaze yibutse ko Yezu ku musaraba yanze kunywa ibyo bamuhaye na we ahita yifata akomezanya inyota. Bamuhambiriye mu muba bamutwika yumva.
11.Luka Banabakintu: Umugabo w’imyaka 35 wavukiye i Gomba. Yari umucakara. Yamenye Yezu abikesha Matiyasi Mulumba. Bafatiwe hamwe. Yashyizwe hamwe n’ubasore bashorewe bajyanwa kwicirwa i Namugongo. Yatwikiwe hamwe na bo bahambiriye mu miba.
12.Yakobo Bazabaliawo: Umugabo w’imyaka 35 wavukiye i Nawokota. Yari umusirikare akaba kandi muramu w’umwami. Ise yakoraga i Bwami. Na we yatwitswe yumva hamwe na ba basore bandi.
13.Ambruwazi Kibuka: Umusore w’imyaka 22 gusa. Yabaye i bwami kuva akiri umwana. Yari umusore w’ibigango. Na we bamutwitse abona.
14.Anatoli Kiriwajjo: Yari umucakara i bwami kwa Mutesa. Nta mwanya yigeze ahabwa kuko yanze gukoreshwa ingeso mbi n’umwami. Ku myaka 20, yahise afatwa na we bamutwika abona.
15.Ashile Kiwanuka: Yari umusore w’imyaka 17 wavukiye i Ssingo. Yahamije ukwemera acirwa gutwika yumva gahoro gahoro.
16.Kizito: Uyu mwana w’imyaka 14 gusa, dukwiye kumutindaho. Yari umwe mu bana bakorera umwami. Ni Andereya Kaggwa wamutoje ukwemera. Umwami yamurebanaga agatima karehareha. Cyakora Karoli Lwanga akamurengera cyane. Yabatijwe araye ari bwicwe. Izina ry’umutagatifu yahawe muri ayo mahina, ntiryamenyekanye. Irye rirahagije, ni umutagatifu rwose. Mu gitondo igihe yari ashorewe hamwe n’abandi, yagaragaye mu nzira nk’umwana wishimye. Yari azi neza ko agiye kwicwa ariko akumva asa n’utashye mu birori. Ntiyibeshyaga na busa. Igihe tuzaba twiteguye gutaha ijuru, umunsi mukuru wa nyuma uzaba urwo rupfu tuzanyuramo duhinguka mu rugaga rwera rw’abamalayika n’abatagatifu.
17.Mugagga: Umusore w’imyaka 17 wavukiye i Mawokota. Ni we wari ushinzwe ubutumwa bugenewe umwami. Karoli Lwanga yamwigishije ubukirisitu buramuryohera atangira inyigisho za Gatigisimu. Umwami yaramwangaga cyane kuko yari yaranze ko amukoresha ubusambanyi. Kimwe na Kizito, Karoli Lwanga yamubatije araye ari bwicwe. Na we ntawamenye izina ry’umutagatifu yahawe. Ntacyo bitwaye, ni we rwose. Na we rero yatwitswe yumva.
18.Mbaga Tuzinde: Umusore w’imyaka 17 wavukiye i Busiro. Umutware w’abicanyi yaramukundaga cyane akamufata nk’umwana we. Karoli Lwanga yamubatije araye ari bufatwe. Ise yakoze uko ashoboye amusaba ibintu bibiri: guhakana Yezu cyangwa guhunga. Umwana nta na kimwe yemeye. Ageze i Namugongo, Mbaga Tuzinde yahamagajwe n’ababyeyi be na bene wabo ngo bamuhendahende areke kubacika. Bagenzi be basigaye bamusabira kugira ngo atagamburuzwa. Yakimiranye agaruka ubwe i Namugongo ngo adacikanwa bagenzi be bakajya mu ijuru bamusize aha hantu h’amarira menshi. Mbere y’uko atwikwa, yisabiye kuvanwamo imyenda yose bityo akitanga neza ho igitambo. Mbega ubutwari!
19.Cyavira: Umusore w’imyaka 23 wavukiye i Segguku. Yavukaga mu muryango wifashije cyane. Yabaye i Bwami ashinzwe ubutumwa bwaho. Na we yabatijwe na Karoli Lwanga araye ari butangwe. Yishwe atwitswe abona.
20.Mukasa Kiriwawanwu: Umusore w’imyaka 25 wavukiye i Kyaggwe. Ubwo yari umwigishwa, yafunzwe biturutse ku makimbirane yagiranye n’undi musore. Bibutse ko yari mu nzira y’ubukirisitu bihutira kumuhatira guhakana Yezu. Yarabyanze aranangira. Bahise bamusangisha ba basore bajyanywe i Namugongo. Ubwo na we rero atwikirwa mu muba hamwe na bo.
21.Adolufe Mukasa: Umusore w’imyaka 25. Yari yarajyanywe i Bwami akiri gato. Yamenye Yezu maze arabatizwa. Yari umusore w’intangarugero mu gusenga abikuye ku mutima. Na we yatwikiwe i Namugongo.
22.Yohani Mariya Muzeyi: Yari yarabaye umusilamu. Ni umwana bagerageje kugurisha kenshi ariko Yozefu Mukasa aramurengera amushyira mu rubyiruko rw’i Bwami akira atyo. Yabatijwe mu 1885. Igihe batangiye guhiga abakirisitu, Muzeyi yaracitse arabura. Mwanga yatangaje amakuru meza ko agiye kubabarira abo bose bari barakoranye na se. Nyamara byari ibinyoma n’amayeri yo kugira ngo bagaruke abatsembe. Muzeyi na we yavuye mu bwihisho agira ngo ibyo ni ukuri. Yaje gufatwa arafungwa ahatirwa guhakana Yezu. We rwose yarahiye nta gusubira inyuma ko adashobora kureka ubukirisitu. Ku wa 27 Mutarama 1886, ni bwo bagofoye iyi ntwari.
Papa Pawulo wa 6 yashyize mu rwego rw’abatagatifu izi ntwari z’i Bugande ku wa 18 Ukwakira 1964. Abahowe Imana b’i Bugande, ni ishema rya Afurika. Batubereye urumuri. Nyamara nk’uko Ivanjili yanditswe na Yohani ibivuga, urumuri rwaje ku isi maze abantu bararwanga bihitiramo umwijima! Ntibyumvikana ukuntu Afurika yagize izo Nyemyeri na n’ubu ikomeje kubamo abantu b’abagome bamena amaraso. Ntibyumvikana na gato ukuntu kenshi na kenshi hamwe na hamwe muri Afurika hatumvikana ijwi ry’abakirisitu cyane cyane abashumba b’ubushyo bw’Imana ryamagana inabi, akarengane, urugomo n’ubugome. Hari abatari bake muri Afurika bakomeje kwibera mu mwijima. Ni yo mpamvu muri rusange na n’ubu ubona agahiri n’agahinda gatumye bamwe baririra mu myotsi nta kirengera. Afurika yagize Bokasa, Idi Amini akamugwa mu ntege, nta wamenya ko yabayemo Karoli Lwanga, Kizito na bagenzi babo bahowe Imana bakaba intwari bidashidikanywa.
Nimucyo tubiyambaze ubudatuza. Mu nzira nyinshi zishakishwa kugira ngo Afurika igire amahoro, Kiliziya yari ikwiye kongera kwigisha ubutwari bw’aba bene wacu. Imiryango yose yari ikwiye kubiyambaza by’umwiharika. Ababyeyi nibahe abana babo amazina y’Abahowe Imana b’i Bugande, bakurane ubutwari bwabo. Yezu Kirisitu asingizwe. Umubyeyi Bikira Mariya aduhakirwe. Abahowe Imana b’i Bugande badusabire kuri Data Ushoborabyose.
Padiri Cyprien Bizimana


text:
Isomo rya 1: 2 Abami 4, 42-44
Muri iyo minsi, mu gihugu hose hari harateye inzara, nuko haza umuntu aturutse i Behali-Shalisha, azanira Elisha umuntu w’Imana ibiryo by’umuganura: byari imigati makumyabiri y’ifu y’ingano, n’umufuka umwe wuzuye ingano zigisarurwa. Elisha aravuga ati «Nimubigaburire abantu barye!» Umugaragu we aramusubiza ati «Nashobora nte kubigaburira abantu ijana?» Aramusubiza ati «Bibagaburire barye, kuko Uhoraho avuze ngo bazarya kandi basigaze!» Umugaragu agaburira abantu, bararya kandi baranabisigaza nk’uko Uhoraho yari yabivuze.
Zaburi ya 144(145), 10-11,15-16,17-18
R/ Nyagasani, ubumbura ikiganza cyawe, maze twese ukaduhaza ibyiza.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’Ingoma yawe,
batangaze ubushobozi bwawe
Bose ni Wowe bahanga amaso bakwiringiye,
maze ukabaha icyo barya igihe kigeze.
Ubumbura ikiganza cyawe,
maze ibinyabuzima byose ukabihaza icyo byifuza.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mu
Isomo rya 2: Abanyefezi 4,1-6
Bavandimwe, ubu rero jyewe uri ku ngoyi nzira Nyagasani, ndabinginga ngo mugenze mu buryo bukwiranye n’ubutore bwanyu: nimubane mu rukundo, murangwe n’ubwiyoroshye, n’ituze, n’ubwiyumanganye, mwihanganirane muri byose, kandi mwihatire kugumana umutima umwe ubahuza mu mahoro. Nk’uko Umubiri ari umwe na Roho akaba umwe, ni na ko mwahamagariwe gusangira ukwizera kumwe. Nyagasani ni umwe, ukwemera ni kumwe, batisimu ni imwe, n’Imana ni imwe Yo Mubyeyi wa bose, usumba bose, agakorera muri bose kandi agatura muri bose.
Ivanjili ya Mutagatifu Yohani 6,1-15
Muri icyo gihe, Yezu ajya hakurya y’inyanja ya Galileya ari yo Tiberiya. Abantu benshi baramukurikira, bitewe n’uko babonaga ibimenyetso yerekanaga akiza abarwayi. Nuko Yezu aterera umusozi, ageze mu mpinga aricara ari kumwe n’abigishwa be. Ubwo Pasika, umunsi mukuru w’Abayahudi yari yegereje. Yezu arambura amaso abona cya kivunge cy’abantu kije kimugana. Ni ko kubaza Filipo ati «Turagura he imigati yo kugaburira bariya bantu?» Ibyo yabimubwiye amwinja kuko yari azi icyo ari bukore. Filipo aramusubiza ati «N’uwagura imigati y’amadenari magana abiri, umuntu ntiyabonaho na kanzinya.» Umwe mu bigishwa be witwaga Andereya, mwene nyina wa Simoni Petero, aramubwira ati «Hano hari agahungu gafite imigati itanu y’ingano za bushoki n’amafi abiri, ariko se byamarira iki abantu bangana batya?» Yezu ati «Nimwicaze abantu.» Aho hantu hari ibyatsi byinshi. Nuko baricara, abagabo bari nk’ibihumbi bitanu. Maze Yezu afata imigati, arashimira, ayigaburira abari bicaye aho, abaha n’ifi uko bazishakaga. Bamaze guhaga Yezu abwira abigishwa be ati «nimurundarunde ibimanyu bisigaye ntihagire ibipfa ubusa.» Babishyira hamwe, maze buzuza inkangara cumi n’ebyiri z’ibimanyu kuri ya migati itanu y’ingano za bushoki, byashigajwe n’abari bariye. Abo bantu babonye ikimenyetso Yezu amaze gukora baravuga bati «Koko ni ukuri, uyu ni wa Muhanuzi ugomba kuza mu isi.» Yezu rero amenya ko bagiye kuza kumujyana ku mbaraga bakamwimika, arongera ahungira ku musozi ari wenyine.


text:
Burya ni byiza kumenya ibyo wunguye umubiri mu byo uriye nk’ uko ari byiza ko
umucuruzi amenya ibyo yungutse igihe yaranguye ngo atavaho akagwa mu gihombo
kitagaruzwa ntabimenye!
Umuceri nk’ ikiribwa cyo mu bwoko bw’ ibinyampeke(cereal) gihingwa henshi kandi
gikunzwe cyane n’ abantu b’ ingeri zose ku isi. Buri mwaka umusaruro wacyo ku isi ugera
kuri toni miliyoni 500. Iki kiribwa kikaba gikunze guhingwa cyane mu bihugu by’
uburasirazuba bw’ isi nk’ ubushinwa, ubuhinde, indoneziya, n’ ahandi…… Nk’ uko
bigaragazwa n’ inzobore (specialist) mu kubaga urwungano ngogozi (churirgie de l’
appareil digestif) Dr. George Pamplona Roger mu gitabo cye yise health food,
yagaragaje ko umuceri ari kimwe mu biribwa byunganira abazahajwe n’ indwara y’
impiswi. Ibindi byunganira umurwayi w’ impiswi ni nka pomme ndetse na yaourt.
Ibanga umuceri ufite mu kuvura impiswi
Umuceri worohera igogora (digestible), kandi ugasana akarandaryi (muqueuse) ko mu
mara kaba kangirijwe n’ uburwayi butera impiswi, bityo bikabuza amaraso gukomeza
kuza ahari ikibazo (action astringente). Ikindi ni uko umuceri utagira ibyitwa
gliadine(gluten) biboneka mu ngano bishobora gutuma umuntu uziriye arwara impiswi
itewe na coeliaque. Aha umurwayi akoresha amazi yawo akongeramo akunyu gake
ndetse n’ ikiyiko cy’ umutobe w’ indimu.
Ibindi twunguka mu muceri
Utera imbaraga kuko mu magarama 100 uduha ingufu zingana na 1508 kJ
Uturinda indwara y’ umuvuduko w’ ikirenga izwi nka hypertention kuberako
ukennye ku umunyu witwa sodiyumu.
Umuceri ugabanya urugimubu mu mubiri bitewe n’ ibikatsi ugira cyane cyane iyo
utanyujijwe mu nganda ngo ukoborwe.
Wongerera umubiri imyunyungugu ikenewe ku rugero rwiza iyo umubiri
wayitakarije mu burwayi bw’ impiswi.
Aho byavuye:
Santé par les aliments page 212
Ese nunguka iki iyo ndiye umuceri ?
Burya ni byiza kumenya ibyo wunguye umubiri mu byo uriye nk’ uko ari byiza ko


text:
Gukoresha insinga z'icyuma (insinga z'icyuma) zikoreshwa: ahanini zikoreshwa mu gutera pariki, imirima, guhuza ipamba, amasoko no gukora imigozi.
Icyuma cya Galvanised cyakozwe mugushushanya ibyuma byujuje ubuziranenge bwa karubone nka 45 #, 65 #, 70 #, hanyuma bigashyira ingufu (electro-galvanizing cyangwa hot-dip galvanizing).
Imiterere yumubiri: Ubuso bwinsinga zicyuma zoroshye, ziroroshye, zidafite uduce, ipfundo, amahwa, inkovu n'ingese.Igice cya galvanised ni kimwe, gifatanye cyane, kirashobora kwangirika kwangirika, gukomera no gukomera.Imbaraga zingana zigomba kuba hagati ya 900Mpa-2200Mpa (diameter ya wire Φ0.2mm-Φ4.4mm).Umubare wa torsion (Φ0.5mm) ugomba kuba inshuro zirenga 20, kandi kunama inshuro nyinshi bigomba kuba inshuro zirenga 13.
Gukoresha ibyuma bya galvanised wire mesh-bigenewe kubaka insulente yimbere
Amashanyarazi ashyushye ashyushye akozwe mumashanyarazi akozwe mubyuma byujuje ubuziranenge ukurikije ibyuma byigihugu kandi bigakorwa nubuhanga bwikora bwikora.Ubuso bwa mesh buringaniye, imiterere irakomeye, kandi ubunyangamugayo burakomeye.Nubwo yaciwe igice cyangwa igashyirwaho igitutu igice, ntabwo izarekurwa.Bizakorwa nyuma yo gushingwa.Galvanizing (hot-dip galvanizing) ifite imbaraga zo kurwanya ruswa kandi ifite ibyiza inshundura zisanzwe zidafite.
Kugirango ubone imikorere myiza yubushyuhe bwumuriro, ubwiza bwinsinga zicyuma bigomba kugenzurwa cyane kugirango bigerweho.
1.
2.Mugihe cyo gutunganya inshundura yicyuma, inshundura yicyuma igomba kumanikwa no kumanikwa kumpande kuva hejuru.Urushundura rw'icyuma rugomba gushyirwaho mu buryo butambitse cyangwa mu buryo buhagaritse ukurikije ubunini bw'igice cyatandukanijwe.Mugihe utera imisumari ya meshi, banza usibanganye impera imwe ya meshi (kuri intera ya mm 50) muburyo bwa L kugirango byorohere guhinduka.Koresha insinga y'icyuma ifite diametero itari munsi ya 1.5 kugirango ukore clip ya V, banza ukosore inshundura y'icyuma, hanyuma ukubite cyangwa gutera inshinge ukurikije imiterere ya plum.
3 Nyuma yo gushiramo insinga z'icyuma, banza ukoreshe minisiteri irwanya gukata kugirango ukureho ubukana bwa mm 2-3, kugirango ushiremo insinga z'icyuma.Nyuma yo gukomera, shyira mm 3-5.Nyuma yo kurwanya marike igeze ku mbaraga runaka, urwego rushobora gukoreshwa.Amabati yubatswe.
Igihe cyo kohereza: Ukuboza-11-2021


text:
Inyigisho yo ku cyumweru cya 33 gisanzwe umwaka wa Liturujiya A
Amasomo : Imig 31,10-13.19-20.30-31;Zab 127(128),1-2,3,4.5c.6a; 1Tes5,1-6;Mt 25,14-30
“Buri wese azakora umutambagiro wo kumurika ibyo Nyagasani yaturagije”
Bakristu bavandimwe, amasomo yo mu minsi ya nyuma y’umwaka wa Liturujiya agenda atuganisha ku iherezo rya byose, ku munsi w’urubanza. Ayo masomo kandi akagenda adushishikariza kuba maso kuko tutazi umunsi n’isaha Nyagasani Yezu azagarukira. Dushishikarizwa kandi gukomera ku masezerano twagiranye n’Imana ndetse na bagenzi bacu maze tukaba indahemuka. Kuri iki cyumweru kibanziriza icya nyuma cy’umwaka A, amasomo y’uyu munsi aratwereka ko Imana yatugiriye icyizere idushinga ibyayo byose ibinyujije mu mpano zinyuranye, kandi hakazabaho n’umunsi tutazi w’umutambagiro aho buri wese azasabwa kumurika ibyo yaragijwe.
1.UMWIZERWA NI INDE?
Bamwe mu bagirana amasezerano Isomo rya mbere rituratira ni umugore wo kwizerwa ; ni umugore w’umutima. Ni umugore witangira urugo rwe, bityo ubwo bwitange bukamutera umunezero maze akabikundirwa. Nta washidikanya ko urwo rukundo rwo kwitangira urugo rwe rushushanya urwo Imana idukunda, Yo itwitangira, ikatugirira icyizere kugera ubwo idushinze ibyayo byose ngo tubigenge kandi tubitegeke. Bikatwumvisha kandi ko nk’uko ibyiza byose by’umugore bishimisha umugabo we ni na ko natwe ibyo twakoze neza byose bishimisha Imana kandi bigakomeza amasezerano tuba twaragiranye. (Imig 31,10-31). Babyeyi rero, buri wese nakomere ku isezerano rye, buri wese agororokere mugenzi we.
Ivanjili na yo yabitwibukije ; yatubwiye ko uwizerwa ari ukoresha neza amatalenta Imana yamuhaye bityo akayabyaza umusaruro. Isomo rya kabiri ryo ryatubwiye ko ari umwana w’urumuri n’amanywa, udasinzira nk’abandi ahubwo agahora ari maso kandi yirinda gutwarwa n’irari kugira ngo adaheranwa n’iby’isi kandi hari ibihe bya nyuma bizasobanura byose.
Yezu Kristu mu gusobanura uko bizaba bimeze mu bihe bya nyuma arifashisha imigani. Uyu munsi umugani w’amatalenta ni wo mugani wa nyuma mu migani Yezu yaciye dusanga mu Ivanjili yanditswe na Matayo ivuga ibihe bya nyuma.
Igihe cy’amateka mabi ya muntu gitangirana n’igihe Nyagasani aba adahari ; muntu ahita agwa mu bishuko byo kubaho nk’aho nta rubanza n’ubutabera bizabaho. Ibi bihe ni byo Umwami wacu Yezu yagereranyije n’urugendo umuntu yafashe ariko agahamagara abagaragu be akababitsa amatalenta ye. Bityo abagaragu beza bayabyaje umusaruro naho umugaragu mubi wari wahawe italenta imwe aragenda ayitaba mu gitaka (Mt25, 15-18).
Muri uyu mugani, umuntu warugiye kujya mu rugendo ashushanya Imana ; Imana yaturemanye impano n’ingabire nyinshi kandi zinyuranye. Buri wese rero ahamagarirwa kuzikoresha neza kandi mu bwigenge. Abagaragu bagashushanya twebwe abantu ; abamuritse amatalenta yabo bakongeraho n’inyungu bashushanya abakristu bakoresha neza impano bahawe maze zikunguka abandi bakristu, ubukristu bukagenda bushinga imizi. Umugaragu wa gatatu watabye italenta ya shebuja mu gitaka ashushanya abantu bibwira ko ntacyo bahawe, ko ntacyo bakungura umuryango w’Imana, abakristu bafata Imana uko itari. Igihe kirekire gishushanya umwanya duhabwa muri iyi si turi bazima. Igihe cy’imurikisha amatalenta gishushanya umunsi w’imperuka, kuri uyu munsi buri wese azabazwa ibyo yahawe. Abazaba barabaye abagaragu b’imburamumaro ni ukuvuga abatarakoresheje neza impano n’ingabire bahawe na Nyagasani bazajugunywa hanze aho bazarira kandi bagahekenya amenyo. (Mt25,28-30).
2.TWABIKIJWE AMATALENTA
Ubuzima bwa muntu buyoborwa n’ibimenyetso by’Imana kandi ikarekera uburenganzira busesuye ibiremwa byayo. Ibi bikagaragaza icyizere n’icyubahiro bikomeye iha ibiremwa byayo.
Yezu Kristu mu gusobanurira abigishwa be na rubanda ubuntu Imana yagiriye abantu, uyu munsi arifashisha umugani w’amatalenta. Twibutse ko Italenta imwe ingana n’ibiro 34 bya zahabu cyangwa se Feza. Mu gihe cya Yezu ikiro kimwe cya Zahabu cyanganaga n’inshuro ibihumbi bitandatu by’umushahara w’umukozi, ni ukuvuga ko italenta imwe umukozi yayikoreraga iminsi ibihumbi bitandatu.
Bavandimwe, Imana yatugiriye icyizere gikomeye maze idushinga ibyayo byose maze itugira abagaragu bo kwizerwa. Muri iyi si dufite byinshi twaragijwe n’Imana ngo tubigenge mu burenganzira bwacu ariko bikaba atari ibyacu ; ni iby’Umuremyi wa byose ari We Imana Data. Yabiduhaye kubera icyizere idufitiye, bityo rero na Yo idusaba kumenya gukorana na Yo, tukamenya gucunga neza ibyayo kandi tukabibyaza umusaruro kuko igihe nikigera izadusaba kubiyimurikira.
3.BURI MUNTU NI NTASIMBURWA MU MWANYA WE.
Mu mibereho ya muntu, buri gihe ahora ashaka kwigereranya n’abandi. Rimwe na rimwe ntamenye uruhare rwe n’imbaraga yifitemo. Bityo akagwa mu gishuko cyo kutamenya impano cyangwa ingabire Imana yamuhaye. Buri wese afite umwanya we ndetse n’ibyo ashinzwe muri Kiliziya umuryango w’abana b’Imana, kandi n’uburyo bwo gukora buri kwinshi. Pawulo mutagatifu, ati : “ku bwa Roho, umwe ahabwa amagambo yuje ubushishozi, undi agahabwa kuvuga ubumenyi, umwe ahabwa ukwemera guhebuje, undi agahabwa ingabire yo gukiza abarwayi. Umwe ahabwa ububasha bwo gukora ibitangaza, undi akagabirwa guhanura. Umwe ahabwa kurobanura ibiturutse ku Mana n’ibiyitambamiye…Muby’ukuri umubiri ni umwe, kandi ugizwe n’ingingo nyinshi ; ariko izo ngingo n’ubwo ari nyinshi, zigize umubiri umwe : ni ko bimeze no ku mukristu” (1Cor12,4-12). Dufite impano n’ingabire zinyuranye ariko muri ubwo budasa ziruzuzanya.
Mu kuzirikana ku mpano cyangwa se ingabire buri wese afite, nibajije umwihariko wanjye mu bandi. Buri muntu ni intasimburwa mu maso y’Imana. Ese ni izihe ngabire, impano cyangwa se amatalenta nahawe na Nyagasani mbyaza umusaruro ? Ese mu mpano Imana yampaye, mu myifatire n’imikorere Imana yampaye mbikoresha neza nk’umugaragu mwiza w’indahemuka, uzagororerwa ? cyangwa se nitwara nk’umugaragu mubi wafashe impano nkazihisha, sinzibyaze umusaruro, ntizigirire abandi akamaro maze nkamera nk’uriya mugaragu mubi ?
4.DUHORE TURI MASO.
Bavandimwe, igihe Nyagasani Yezu azagarukira ntabwo kizwi. Bityo rero duhamagarirwa guhora turi maso kandi turangwa n’ubudahemuka. Mu myifatire ya muntu urambirwa vuba ndetse akarangwa n’ubwoba, ashobora kuvuga ko Imana itakije cyangwa se ko yazimiye maze agatangira kugira imyitwarire mibi, akamera nk’abo mu gihe cya Nowa ; ngo bararyaga, bakanywa, bakarongora, bakinezeza kugeza ubwo Nowa yinjiriye mu bwato (Mt24,37-39).
Uyu munsi Nyagasani Yezu aradusaba kutagwa mu mugishuko cy’imyitwarire ishaka kumvikanisha ko Imana itabaho cyangwa se ko itazagaruka kubaza buri wese ibyo yamuhaye. Twabishaka tutabishaka Imana yahozeho- iriho kandi izahoraho iteka ryose. Bityo rero ku munsi w’urubanza buri wese azinjira amurikire Imana ibyo yamuhaye byose. By’ umwihariko, buri wese yahawe ibyo abashije.
Mu cyumweru gishize ni bwo Liturujiya yatubwiye iby’uwo munsi ibigereranya n’abakobwa cumi bafashe amatara yabo bajya gusanganira umukwe. Imyitwarire ya batanu muri bo yaritangaje : kujyana amatara nta mavuta yo kongeramo ! Twibutswaga ko amavuta yo kongera mu matara yabo ari ibikorwa byiza bya muntu n’urukundo afitiye Kristu we mukwe mukuru, we Databuja w’ ikirenga. Uyu munsi ibyo bikorwa na none Yezu arabigereranya n’amatalenta twaragijwe.
5.UMUTAMBAGIRO WO KUMURIKA AMATALENTA
Mu magambo meza cyane yuzuye ishimwe, nyiramatalenta yasubiriragamo abagaragu be ba mbere bazaga kumurika amatalenta baragijwe ndetse n’urwunguko rwayo, ni na ko amatsiko yakomezaga kwiyongera mu bantu bari bitabiriye uwo muhango. Bibazaga uko biza kugendekera uriya mugaragu wa gatatu kuko bari bazi neza ko yahishe amatalenta ya shebuja mu gitaka. Muby’ ukuri, ntabwo yigeze yiba cyangwa se ngo yangize amatalenta ya shebuja. Ariko isomo ryakurikiyeho rirakomeye. Yaragawe kuko yari azi neza icyo Shebuja ashaka ariko ntiyagikora. « Nzi ko uri umuntu w’umunyabugugu, usarura aho utabibye, ukanura aho utanitse. Naratinye, ndagenda mpisha talenta yawe mu gitaka : none dore ibiri ibyawe» (Mt25,24-25). Yezu ati : « Uwo mugaragu rero wari uzi icyo shebuja ashaka ariko ntakiteho ngo agikore uko yari yamutegetse, azakubitwa nyinshi ; naho utazi icyo shebuja ashaka, agakora ibidakwiye, we azakubitwa nkeya. Uzaba yarahawe byinshi azabazwa byinshi ; n’uwo bazaba barashinze byinshi azabazwa ibiruta iby’abandi » (Lk 12,47-48).
Bavandimwe, ntawavuga ko atazi icyo Imana ishaka. Yezu ati : « Icyo uwantumye ashaka ni uko ntawe nzimiza mu bo yampaye ahubwo nkazamuzura ku munsi w’imperuka » (Yh6, 39). Twagiriwe ubuntu bugeretse ku bundi, duhabwa byinshi ku buntu, Imana natwe izadusaba ko tuyimurikira ibyo twungutse.
Icyaha gikomeye uyu mugaragu wiswe mubi yakoze ni uguhindanya isura ya Shebuja, akamufata nk’umunyagitugu kandi utarangwa n’impuhwe. Bavandimwe tumenye ko umugani ugana akariho, natwe mu mibereho yacu rimwe na rimwe tugwa mu gishuko cyo kutizera Imana, tukaba twayigira umubeshyi cyangwa se umuterabwoba, maze tukamera nk’abakurambere bacu Adamu na Eva. (Intg3, 1.5). Iyo icyo cyizere cyayoyotse usanga bamwe batangira kuyoboka abazimu, kuraguza, guterekera, kwiringira imbaraga zabo n’iz’abakomeye gusa. Bikarangira isano iri hagati ya muntu n’Imana iba yapfuye.
Bikarangira aguye mu gishuko cyo kudafata Imana nk’umubyeyi wacu wuje impuhwe n’urukundo, nk’Imana yagiranye amazereno na muntu yo kumukiza, ahubwo akayifata nk’umukeba uharanira inyungu ze gusa kandi akivanga mu byishimo bya muntu. Icyo gihe rwose tuba turimo gutayanjwa. Tuba tugwa mu bujiji bukabije bwo kutamenya isura nyayo iri hagati y’Imana na muntu.
Uyu mugaragu mubi ntabwo yaciriwe urubanza kuko atakoresheje italenta ya shebuja, cyangwa se kuba umunyabwoba gusa, ahubwo ni uko yafashe Shebuja uko atari ; yatinye shebuje maze ubwo aba ararwishigishiye, kandi ngo urwishigishiye ararusoma.
6.UWASOBANUKIWE ARASOBANUKA.
Umuntu utarasobanukirwa n’imimerere n’imiterere y’Imana ntashobora kumva imikorere yayo. Ingero ni nyinshi : Yezu avuga Imana nk’umuhinzi uhuza abakozi bose mu mugani twita « uw’umukozi wo ku isaha ya nyuma » maze abandi bakozi bakamwita umukoresha w’umuhemu (Mt20,12), Imana yigaragaza kandi mu mugani w’Umwana w’ikirara, aho umwana w’imfura wibwiraga ko ari we ugomba gutoneshwa ariko akaza gutungurwa n’uko se yakoreye umunsi murumuna we, agafata se nk’umubyeyi w’umuhemu (Lk 15,29-30). Imana ni Inyampuhwe, ni Nyirimbabazi, ni Nyirubutagatifu n’Ubutungane kandi ikaba n’umucamanza utabera. Iha buri wese icyo akwiye.
Umugaragu w’umunyabwoba kandi ufata shebuja (Imana) uko atari byarangiye aranzwe n’ibi :
-Adakunzwe na shebuja n’ubwo we yibwiraga ko akora ibikwiye : icyo Yezu adushakaho ni uko twakoresha neza impano yaduhaye kugira ngo zigirire abandi akamaro. Gupfukirana izo mpano ni ukurwicira.
-Yajugunywe hanze ; ibi biraducira amarenga y’uko bizatugendekera ku munsi w’imperuka igihe cyose tuzaba tutakoresheje neza ingabire twahawe. « Ibihugu byose bizakoranyirizwa imbere ye, maze atandukanye abantu nk’uko umushumba asobanura intama n’ihene. Abwire abari iburyo bwe ati : nimuze, abahawe umugisha na Data, muhabwe ingororano mwateguriwe kuva isi ikiremwa […] Hanyuma azabwire ab’ibumoso bwe ati ; nimumve iruhande mwa bivume mwe, mujye mu muriro w’iteka » (Mt25,32-34.41).
Bavandimwe, umunsi Nyagasani Yezu azaziraho ntabwo uzwi ; nta n’umwe uzi igihe n’isaha, kuko uzaza nk’igisambo mu ijoro (1Tes5,1-3). Iyo umugore atwite aba azi neza ko azabyara ; ariko igihe cyagera agatungurwa n’ibise kandi ntaho yabihungira. N’umunsi wa Nyagasani ni ko uzaba umeze. Twabwiwe kenshi ko hazabaho imperuka, mbese tumeze nk’umugore utwite udashobora guhunga ibise. Bityo rero bavandimwe, turi abana b’urumuri n’amanywa, tugomba guhora twiteguye turangwa n’ubudahemuka, ukwemera, ukwizera n’urukundo kandi dutegereje ihindukira rye, ubwo ni bwo tuzaba dusobanukiwe kandi dusobanutse.
Bikira Mariya utabara abakristu, adusabire.
Nyagasani Yezu nabane namwe.
Padiri Sylvain Sebacumi
Paruwasi KABUGA/ Diyosezi KABGAYI


text:
Inyigisho yo ku wa 6 w’icyumweru cya 3 cy’igisibo, 30/3/2019
Amasomo: Hoz 6, 1-6; Zab 51 (50), 3-4.18-21; Lk 18, 9-14
“Mana yanjye, mbabarira jyewe w’umunyabyaha“
Bakristu bavandimwe Yezu Kristu akuzwe iteka!
Urugendo rwacu rw’igisibo kidutegurira guhimbaza umunsi mukuru wa Pasika turugeze mu cya kabiri. Amasomo matagatifu y’uyu munsi aratwigisha ukwicuza nyako dukwiye kugira cyane cyane muri iki gihe cy’igisibo. Umuhanuzi Hozeya aragaya ukwicuza by’akanya gato k’umuryango w’Imana kandi bigarukira mu magambo gusa. Bicuzaga bagira bati: “Nimuze tugarukire Uhoraho. Ni we wadukomerekeje kandi ni we uzatuvura, ni we wadukubise, azomora ibikomere byacu”. Mu by’ukuri aya ni amagambo meza yo kwiyemeza kugarukira Uhoraho. Birashoboka ko ari isengesho umusaserodoti yavugiraga mu ngoro ubwo yabaga agiye gutura igitambo gihongerera ibyaha. Umuntu yabigereranya n’ uko kenshi dutangira igitambo cy’Ukaristiya tuvuga tuti: “Nemereye imbere y’Imana ishobora byose n’imbere yanyu bavandimwe ko nacumuye rwose …”. Mu mitekerereze y’abayisiraheri cyangwa mu mitekerereze yacu, bibwiraga ko, rimwe na rimwe natwe twibwira ko kuvuga cyangwa kuririmba iryo sengesho ryo kwicuza bihagije, hanyuma ukizera kubabarirwa no gutabarwa n’Imana. Aha rero ni ho Umuhanuzi Hozeya ahereye akebura umuryango w’Imana natwe adukebura ngo tugire ukwicuza gushyitse. Imana yiteguye rwose kutubabarira, ariko amagambo masa adaherekejwe n’imibereho y’uwakijijwe koko wanze ibyaha ntaho afata, ahubwo ni “nk’igihu cya mu gitondo, cyangwa ikime cyumuka ako kanya”. Uhoraho ashimishwa n’urukundo kuruta ibitambo, no kumenya Imana bikaruta gutura ibitambo bitwikwa”. Aha buri wese ariyumvisha intambwe Uhoraho yifuza ko atera mu mibereho ye nk’uwa Kristu. Isuzume utihenze ntiwirebere mu ndorerwamo y’abandi nk’umufarizayi wo mu ivanjiri y’uyu munsi ahubwo wirebere mu ndorerwamo ya Yezu gusa umenyereho ko ukeneye kubabarirwa no guhinduka, wikubite mu gituza ugire uti: “Mana yanjye mbabarira njye w’umunyabyaha”. Haranira kandi ko imibereho yawe na yo ihinduka, ucike ku ngeso iyo ari yose ikugusha mu cyaha. Nta kabuza n’ibindi n’ibikorwa byawe Imana izabiha umugisha, kandi n’aho wagomba kwikorera umusaraba, uzawutwarana ibyishimo.
Umubyeyi Bikiramariya Nyina wa Jambo adusabire ingabire yo kwicuza bikwiye no guhinduka.
Padiri Joseph Uwitonze.


text:
Isomo rya 1: Izayi 35,4-7a
Mubwire abakutse umutima, muti
«Nimukomere, mwoye gutinya; dore Imana yanyu.
Ije guhora abanzi banyu, ni cyo gihembo cyanyu.
Iraje ubwayo kubakiza.»
Nuko impumyi zizabone,
n’ibipfamatwi bizumve.
Abacumbagira bazasimbuke nk’impara,
n’iminwa y’ibiragi itere urwamo rw’ibyishimo.
Ubutayu buzavubukamo amasoko,
n’imigezi itembe ahantu h’amayaga.
Ubutaka butwika buzahinduka ikiyaga,
akarere kishwe n’inyota, kavubukemo amasoko y’amazi,
Zaburi 146(145),7.8-9a.9bc-10
Akarenganura abapfa akarengane,
abashonji akabaha umugati.
Uhoraho abohora imfungwa,
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira impfubyi n’umupfakazi,
ariko akayobagiza inzira z’ababi.
Uhoraho ni nyir’ingoma ubuziraherezo,
akaba Imana yawe, Siyoni,
uko ibihe bigenda bisimburana iteka.
Isomo rya 2: Yakobo 2,1-5
Bavandimwe, ntimukitiranye kwikundira abantu bamwe n’ukwemera mufite muri Nyagasani Yezu Kristu wisesuyeho ikuzo. Koko rero, niba mu ikoraniro ryanyu hinjiye umuntu ufite impeta za zahabu, wambaye neza cyane, hakinjira n’umukene wambaye imyenda y’ibishwangi, maze mukarangamira umuntu wambaye imyambaro myiza, mukamubwira muti «Wowe, icara muri uyu mwanya w’icyubahiro», naho umukene mukamubwira muti «Wowe hagarara hariya», cyangwa se «Wicare mu nsi y’akabaho nkandagizaho ibirenge byanjye», ubwo se ntimuba mwivanguye ubwanyu ? Ntimuba se mubaye abacamanza b’ibitekerezo bifutamye?
Nimwumve, bavandimwe nkunda! Mbese nyine, Imana si Yo yahisemo abakene muri iyi si, kugira ngo babe abakungahazwe mu kwemera, n’abagenerwamurage b’Ingoma Imana yasezeranyije abayikunda?
Ivanjili ya Mutagatifu Mariko 7,31-37
Yezu ava mu gihugu cya Tiri yambukiranya igihugu cya Sidoni, agaruka ku nyanja ya Galileya, yerekeje kuri Dekapoli. Nuko bamuzanira igipfamatwi kidedemanga, baramwinginga ngo amuramburireho ibiganza. Amuvana muri rubanda, amujyana ahitaruye, ashyira intoki ze mu matwi ye, nuko acira amacandwe ayamukoza ku rurimi. Hanyuma yubura amaso ayerekeje ku ijuru, asuhuza umutima ati «Efata», bikavuga ngo «Zibuka.» Ako kanya, amatwi ye arazibuka, n’ururimi rwe ruragobodoka, maze atangira kuvuga neza. Maze Yezu abihanangiriza kutagira uwo babibwira, nyamara uko abihanangiriza, akaba ari ko barushaho kubyamamaza. Bagatangara cyane bakavuga bati «Byose yabikoze neza; atuma ibipfamatwi byumva n’ibiragi bivuga.»


text:
Intara y’Iburengerazuba yahagurukiye ikibazo cy’imirire mibi kuko mu turere dutanu twa mbere mu gihugu dufite abana bafite imirire mibi tune ni utwo muri iyi ntara.
Abayobozi batandukanye bo mu ntara y’Iburengerazuba bafite aho bahuriye n’ibijyanye n’ubuzima barebeye hamwe icyo bakora kugira ngo intara yabo ive muri iki kibazo.
Umunyamabanga nshingwabikorwa w’iyi ntara Habiyaremye Pierre Celestin we asanga ari intege nke zibitera, agira ati ”Ikibazo kigaragara muri iyi ntara tubona ari intege nke kuko ireza kandi barakora, ahubwo ikibazo gikunda kugaragara ni uko iyi ntara ahanini yegeranye n’imipaka, usanga ababyeyi bigiriye gupagasa muri congo abana bakirirwa ntawe bafite wo kubitaho ugasanga ari ikibazo gituma abana bagwingira, ni byo tugiye gushyiramo imbaraga tugafatanya n’imiryango itari iya Leta bikazadufasha kwikosora tugahindura”.
Bamwe mu bafatanyabikorwa bakorera imishinga itari iya Leta basanga hakwiye gushyirwa imbaraga zihambaye muri iyi ntara.
Muhamyangabo Venuste ahagarariye umushinga Sun Alliance uhuriza hamwe imiryango ishinzwe kurwanya imirire mibi, agira ati ”Muri iyi ntara harasabwa imbaraga nyinshi kuko abantu baho ntabwo bita ku bana, bigira mu biraka abana bakabura ubitaho bikabaviramo kugwingira. Ni ugushaka uburyo uturere twashyiraho umwihariko wo kwita kuri abo bana kuko birakabije".
Intara y’Iburenegerawuba igaragaramo abana bafite imirire mibi ku kigero cyo heruru kuko mu turere 7 tugize iyi ntara 4 twa mbere mu dufite abana bafite imirire mibi mu gihugu hose ni ho tuboneka.


text:
Mu bushakashatsi bwakozwe n’Ikigo cyo muri Amerika gikora Ibarura ry’Abakozi (US Bureau of Labour Statistics) mu mwaka 2021, byagaragaye ko 60% by’imishinga mishya ihomba mu myaka 2 ya mbere, 45% by’imishinga mishya igahomba mu myaka 5 ya mbere naho 20% by’imishinga mishya igahomba mu myaka 10. Iki kigo cyagaragaje ko 25% gusa by’imishinga mishya ari yo ishobora kudahomba kandi ikabasha kubaho mu gihe kirenze imyaka 15.
Uyu munsi tugiye kuvuga ku mpamvu zituma imishinga myinshi ihomba igitangira:
1) Gukora umushinga nta genzura ry’isoko wakoze (Market research)
Imishinga myinshi yahombye ni uko yakozwe hatabanje gukorwa igenzura ry’isoko. Ni byiza ko niba ugiye gukora umushinga ubanza ugakora ubushakashatsi ku ngano y’abazakenera ibyo ugiye gukora, ukamenya abakora ibimeze kimwe n’ibyo ugiye gukora ukanamenya n’ingano y’ibikenewe ku isoko.
Si byiza gutangira umushinga utazi neza uko isoko rijyanye na wo rihagaze. Niwabikora uzaba nawe ufite ibyago byinshi byo kuba umushinga wawe wahomba.
2) Kudakora cyangwa gukora nabi gahunda y’umushinga (Business plan)
“Business plan” niwo mutima cyangwa umutwe w’umushinga uwo ari wo wose. Ni yo igufasha kugena imiterere y’umushinga, intego zawo, uburyo umushinga uzaguka, ingano y’igishoro uzakoresha, uburyo uzakemura imbogamizi uzahura na zo n’ibindi. Iyo wakoze “business plan” rero, ugomba kuyikora neza kandi ukayikurikiza. Iyo wayikoze nabi cyangwa se ntuyikurikize, byanze bikunze umushinga wawe urahomba.
3) Kubura igishoro gihagije
Hari imishinga myinshi ihomba kubera ko abayiteguye babuze igishoro aho bari bakizeye. Iyo bigenze gutyo, abantu benshi bihutira kujya gusaba inguzanyo, ariko byagaragaye ko gufata inguzanyo y’umushinga ugitangira utaramara n’igihe uwukora, na byo bishobora gutuma uhomba mu gihe gito.
4) Gukorera umushinga ahantu hatajyanye nawo
Iyo uteganya gukora umushinga, ni byiza ko unakora isuzuma ry’aho ugiye kuwukorera kugira ngo umenye ibibazo bihari n’ibisubizo umushinga wawe uzazana ku bibazo bihari. Niba ugiye gukora umushinga ni ngombwa ko umenya niba uzawukorera mu cyaro cyangwa mu Mujyi. Ni ngombwa ko umenya ibikoresho n’ibikorwaremezo umushinga wawe uzakenera kugira ngo uhitemo aho uzawukorera.
5) Gutsimbarara no kutajyana n’igihe
Abantu bakora “business” bazwiho kuba ari abantu bajyana n’igihe kandi bakamenya ibyo bahindura cyangwa bongera mu mushinga wabo bitewe n’imbogamizi bahuye nazo cyangwa aho ibihe bigeze.
Indi mpamvu ituma imishinga myinshi ihomba ni uko abayikora babonamo imbogamizi ntibemere gukosora cyangwa guhindura uburyo bakoraga. Niba ukora “business” ugomba kwemera kugira ibyo uhindura cyangwa ibyo wongeramo bitewe n’ibibazo cyangwa imbogamizi wahuye nazo.
6) Kwaguka vuba cyangwa gutera imbere vuba k’umushina
Burya iyo umushinga wawe wagutse vuba cyangwa ugahita utera imbere vuba, nabyo bishobora gutuma nyuma y’igihe uhomba.
Iyo umushinga utangiye kubyara inyungu, bisaba ko na nyiri kuwukora agenda yiyungura ubumenyi mu buryo bwo gucunga uwo mushinga. Hari igihe rero umushinga waguka ukarusha ingufu nyirawo, bikarangira ahombye cyangwa adashoboye kuwuha icyerekezo.
Hari n’abantu bakora umushinga, babona ubyara inyungu bagatangira kugabanya ubwiza bw’ibyo bakoraga kubera ko bigurwa cyane. Hari n’abananirwa guhaza isoko riba rikeneye ibyo bakora cyangwa serivisi batanga. Ibyo na byo bishobora gutuma uwo mushinga uhomba.
Nubwo twabonye ko imishinga myinshi ihomba itaramara igihe, birashoboka ko umushinga wateguwe neza waramba kandi ugatanga inyungu ku wawukoze. Niba ugiye gukora umushinga banza wige isoko, ugenzure agace ugiye gukoreramo, kandi utegure umushinga wawe neza.
Mugire amahoro.
Ubwanditsi bwa imbere.rw